text:
Special to Overseas Territories Review
Statement by
James Finies, Nos Ke Boneiru Bek
Bon nochi na : sr Gezaghebber i griffier, miembronan
di konseho, deputadonan, i tur presente i na esnan ku ta sigui e reunion aki
via di radio o televishon
Awe 23 di februari sigur ta un dia importante pasobra
ta bai diskuti riba e topiko resultado di referendum. Pues e derecho esklusivo
di nos pueblo pa por disidi su mes riba su futuro. Esaki ta e derecho di outo determinashon di e
pueblo Boneriano ku ta un derecho humano ku ta pertenese na ami i tur otro
Boneriano.
Den e kaso aki , e topiko di referendum, ta un kaminda
basta largu a kana , hopi kos a okuri, ku e 5 minuut aki nunka lo jega pa
relata tur lokual ku e representashon di e pueblo Boneriano i nan gobiernunan a
presta riba e tereno aki desde 2004 bini ariba ku a kulmina na 10-10-10 den
destrui i desmantela e pais Antias. Den nos kaso kreashon di e struktura
estatal aktual, entegrando nos parsialmente i hinkando nos den konstitushon
Hulandes bao di artikulo 134 komo Entidat Publiko, komo islanan BES. BES ku ta
inklui tambe Saba i Statia, pues e islanan mas chiki i vulnerabel di e pais i
pueblo Antiano, Hulanda a aneksa e islanan aki bao di preshon, i a hinka nos
den e struktura temporal aki pa 5 anja. I esaki kontra voto demokratiko di e
pueblo di Statia i tambe sin aprobashon legal di e pueblo Boneriano, ku nunka
tabata na altura di e konsekuensia di `nan eskoho. Esaki violando i trapando e
base di ley internashonal konserniendo derechonan fundamental di
outodeterminashon.
I ku e struktura aki lo keda vigente te ku 2015 ora evalua,
lokual ku a sosede ku resultado konosi, ku obviamente tabata un frakaso i nos
gobiernu a wordu deskribi den e raport aki komo esun ku prinsipalmente a hanja
mayoria kulpa den esaki. Awor mester bai na disidi i traha riba un struktura
definitivo.
Resumiendo en korto:
-E resultado di referendum di 2004 i akuerdonan
politiko pa e struktura BES despues di 10-10-10
nunka tabatin un fundamento o base legal di akuerdo ku ley
internashonal, e pueblo nunka tabata na altura di konsenkuensia di su eskoho i
nunka a ratifika o legalisa esaki. -E
resultado di
referendum di desember 2010 pueblo demokratikamente a rechasa e inkorporashon
den e konstitushon Hulandes bao di artikulo 134. Raport di mesun Boersma ku awe
sigur ta tema di diskushon a raporta negativo riba esaki i aun mas peor ta ku e
supervishon di Nashonan Uni, Sra Luethy, ku a bisami personalmente den un
kombersashon ofisial, pero a pidimi pa nunka ripiti e kombersashon ey, pasobra
ku e lo bai raporta tambe negativo kontra e referendum ey, te ku awe e raport
aki no a mira lus di dia. Ni Boneiru ni Hulanda ni Nashonan Uni no tin e raport
aki, anto awe ke bai diskuti tokante raport? Esaki no ta aseptabel i tambe nada
otro ku lo bai kontra bos i eskoho demokratiko di e pueblo Boneriano. E 5040
votonan NO mester wordu respeta!
-Ku e resultado di e referendum di 18 desember 2015,
pueblo demokratikamente a rekonfirma su posishon ku e no ta di akuerdo ku e
kontenido ku a wordu duna na su eskoho sin kontenido di referendum di 2004.
Esaki ta e uniko konklushon di e resultado, no purba na inteprete di ningun
otro forma, pasobra si e pueblo a vota Si, awe henter e proseso i struktura ku
nos ta den awe Si lo a bira legal. Pesey e eskoho No, 66% a rechasa esaki i awe
e struktura aki no tin base legal definitivamente i ta ilegal, pasobra e no tin
aprobashon di e pueblo. Esaki ta komprendibel?
O kon tin ku hasie komprendibel pa esnan ku no kier
komprende esaki, espesialmente oposishon ku a kampanja pa Si, ku parse ta aki
awe ku e intenshon pa kuestiona i ke kambia e desishon di pueblo?
-E mesun situashon igual ku na St Eustatius a
inkorpore tambe den struktura BES i konstitushon Hulandes tambe kontra deseo i
eskoho demokratiko di e pueblo Statiano. -Ku na St Eustatius, desember
2014 a tene un referendum di struktura estatal kaminda dos tersera parti a vota pa outonomia den Reino Hulandes
pero ku indikashon di praktikanan di boicot di referendum meskos ku esun di
Boneiru di 2010 i 2015.
- Meskos a purba tur sorto di manera pa boycot esun di Boneiru di18 desember tambe. I e pueblo ku 5
anjana largu a sufri, i boso tur uniko kos ku boso por a bisanan, 5 anja largu,
no ta nos, ta Hulanda, nos no por hasi nada, awor boso a hanja kurashi , a uni,
i duna e pueblo oportunidat pa usa su poder. I e pueblo a bisa ta basta. I awor
kier kambia o hunga politika ku e resultado? Ta problema ta buskando?
-Ku e gobiernu nobo di St Eustatius a ratifika e resultado di nan referendum
ku a wordu boicota i lo mester kumpli ku bos i deseo di e pueblo.
-Ku e dos pueblonan di Boneiru i St Eustatius a demonstra
konbensientemente i demokratikamente ku nan no ta felis ku e situashon ku a
hinka nan den despues di 10-10-10 i a vota kontra e status aktual ku Hulanda
den nan referendumnan.
Awor e pregunta na boso, apesar ku boso a eksperensia,
pues biba e disgustu i rabia bao di e pueblo Boneriano, ku a protesta,
manifesta, hasi tur sorto di kos pa demonstra esaki pa e ultimo anjanan, ku
boso no ta rekonose ku henter e situashon ku nos ta den aki ta uno illegal? Ku
e no tin ningun fundeshi legal pa sigui persisti ku ne? Ku boso tambe siguiendo
ku e rumbo aki ta violando leynan i trapando derechonan fundamental di e pueblo
Boneriano?
Hasi politika ku referendum pa partido i puesto i poder, ta hungando
ku e derechonan i futuro i destino di e pueblo aki.
Mi kier pa rekorda boso ku boso a wordu eskohe pa e
pueblo pa represente i defende su derechonan i no pa entega o kita esakinan for
di dje, loke a okuri desde 10-10-10. Kaminda a entrega e pueblo su derechonan i
su poder demokratiko i asta boso poder pa representa boso pueblo den man bek di
e mesun ku a kolonisa nos. I nos tur a re-biba nos historia kolonial di nobo,
na un forma moderno, pues kiko ta nifika pa wordu domina i oprimi, di nobo, nos
a eksperiensa e desesperashon i inkapasidat di gran parti di nos pueblo kaminda
mayoria di nan a entrega. Asta boso mes no tabata mira salida for di e trampa
ku nos ta den aki, e jamada pa un referendum a dune e pueblo un speransa bek,
nos lucha i sakrfisio sobre-humano pa por juda konvense boso pa duna e pueblo e
oportunidat, su derecho pa papia.
I awor pueblo su bos a resona i a duna boso
bek e mandato legal demokratiko pa tuma nos poder bek i asina boso por ta esnan
responsabel pa juda e pueblo rekobra su prosperidat i felisidat bek. Ta esaki
ta bai diskuti ku e referendum ku esaki tin balides?
Nos lo no asepta esaki di ningun forma. I pa rekorda o
refreska memoria o pa esnan ku no sa, ku referendum ta un mekanismo demokratiko
ku a wordu implementa, despues di segunda guera mundial, pa evita guera i promove
pas, i ta na lugar di guera pa un pueblo por defende su mes na un manera
siviko. I nos tur ta bon na altura ku bida di hende mester wordu respeta i esun
ku kita esaki for di e otro ta un kriminal ku lo wordu persigui i kondena.
Pero ku den guerra esaki si ta posibel pa kita bida di
e otro legalmente, pues esey nifika un referendum. Evita ku nos mester jega dje
lew ey ku nos tin defende nos libertat ku nos bida, pasobra esaki tambe ta nos
derecho i ta legal pa por defende nos derecho i libertat ku tur medio posibel.
Apesar di dokumentonan, raportnan, analisnan di
ekspertonan legal, ets, pero parse ku politika, puesto i poder, ta mas
importante ku ley i derecho, ta pesey nos ta bai na e nivel aki awe, pa
rekorda, ku si nos sakrifisio no tabata basta i sufisiente pa bira konsiente
kiko ta posibel ora hende ta kapas pa hasi, ora sin interes o agenda den nada,
solamente pa protega su derecho i libertat i pa por pasa esakinan pa su
siguiente generashonan, i ku ta boso ta responsabel, pasobra referendum ta uniko
responsabilidat ku por juda e pueblo Boneriano ku boso a keda ku ne despues di
10-10-10, i ta boso ta responsabel si mester bai na sakrifika mas pa nos
derechonan i nos libertat wordu respeta i rekobra i restora.
Pueblo a papia, 5040 voto NO, no por tin ningun duda
riba esaki hamas , niun otro impretashon, ni tampoko purba kamoufla i o bini ku
ningun maniobra pa tene e pueblo den e mes un estado aki kaminda e ta wordu
domina i oprimi i ta infelis. Pues nos ta roga boso, pa komprende ku e asuntu
aki ta hopi serio i ta para riba ego personal o politika partidista i ta pa e
pueblo Boneriano den su totalidat.
Sperando ku boso lo refleha i boso konsenshi guia boso
direkshon kaminda hustisia i derecho di e pueblo Boneriano lo prevalese den
boso desishonan awe i padilanti ku lo ta determinante pa nos futuro i nos
destino.
Danki i bon
nochi.
See Also:


c: text/html

text:
Na Mayornan ku tin yunan ku ta bishitá un sentro pre-eskolar
Written by Admin on 2 April, 2020
Apresiado mayornan,
Pa medio di esaki suskrito ta pidi boso atenshon pa lo siguiente.
En konekshon ku e pandemia di Corona Virus (Covid-19) Sektor di Kultura i Deporte di Gobièrnu di Kòrsou i Fundashon pa Desaroyo Integral di Mucha (SIFMA/ODIM) ta risibiendo bastante yamada telefóniko di mayornan ku ta indiká ku nan no ta paga e sentro-pre-eskolar kaminda nan yu ta bishitá.
Tin diferente motibu ku kada mayor ta duna. E motibunan ku mas ta bini dilanti ta:
E mayor a pèrdè trabou en konekshon ku Corona Virus;
E mayor mester a buska un hende pa wak e yunan komo ku mayor ta den e sektor vital pa atendé krisis.
Ta importante pa informá ku sentronan ta personanan legal riba nan mes ku por drenta un areglo ku mayornan den e situashon aktual.
Apesar di esaki Sektor di Kultura i Deporte na nòmber di Minister di Enseñansa, Siensia, Kultura i Deporte sr. Eugenne Rhuggenaath ta hasi un apelashon na tantu sentronan pre-eskolar komo na mayornan pa nos.

robotstxt: allowed

filter: keep


text:
Mas di 1600 dunado di trabou a aplica pa Subsidio di Salario
Ya ta un siman despues cu SVb Aruba a notifica e dunadonan di trabou cu ta bin na remarke pa ricibi sosten financiero di Gobierno di Aruba por medio di e programa Subsidio di Salario cu nan por yena e formulario di aplicacion digitalmente. Durante e siman aki a traha incansabel pa por brinda servicio na e dunado di trabou y guia nan durante e proceso nobo aki.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. No ta tur dunado di trabou a bin na remarke pa ricibi Subsidio di Salario. Tin un lista di rekisito cu e dunado di trabou mester cumpli cune. Algun rekisito ta cu e compania mester premira un perdida di entrada di benta pa su compania di por lo menos 25%. E compania mester ta registra na SVb y na Departamento di Impuesto y ta sigui cumpli cu pagonan di impuesto y primanan social. E Subsidio di Salario cu e dunado di trabou ta ricibi mester wordo usa pa paga salario di su trahadonan y e primanan social cu dunado di trabou mester paga. Dunadonan di trabou cu a wordo notifica cu nan no a bin na remarke pa aplica pa e programa Subsidio di Salario y no ta di acuerdo cu esaki tin te dia 2 di juni, 2020 pa manda nan carta di objeccion na bezwaarloonsubsidie@svbaruba.org.
Di alredor 3200 dunado di trabou cu pa luna di mei a bin na remarke pa por aplica pa e programa Subsidio di Salario, casi 1700 a haci uso di e oportunidad. Cu esaki por bisa cu pa luna di mei un 76% di trahadonan a keda cubri cu un garantia di pago parcial di nan salario.
E pago di Subsidio di Salario na e dunado di trabou lo tuma luga e siman aki ainda. Pa facilita e dunado di trabou y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e dunado di trabou pa luna di mei. Despues lo controla y fiha e suma di subsidio a base di entrada di benta real di e dunado di trabou pa luna di mei.
Dunadonan di trabou cu ainda tin pregunta relaciona cu e programa Subsidio di Salario por sigui manda nan pregunta pa e Service Center na loonsubsidie@svbaruba.org of via e number di Whatsapp +297 527-2801.


text:
Minister di Finansa a duna instrukshon pa agilisá kobransa di impuesto atrasá
Willemstad – Minister di Finansa sr. mr. drs. Javier Silvania a introdusí liñanan di guia pa agilisá kobransa di impuesto atrasá, pa asina yuda hisa entrada pa kaha di gobièrnu. E akshon di kobransa aki ta konta pa entre otro: impuesto riba entrada, impuesto di salario, impuesto riba ganashi, impuesto riba herensia, onroerendezaakbelasting (OZB), impuesto riba benta i impuesto pa rekohé shushi.
Minister di Finansa ta enfatisá ku e tèrmino pa yega na areglo di pago pa sana debe ta konta pa solamente 3 luna, kual ta drenta na vigor djaluna 12 di yüli i ta términa 12 di òktober 2021.
Penshonadonan ku ta kobra solamente AOV via di SVB lo haña eksonerashon di onroerendezaakbelasting (OZB).
Personan ku ta bin na remarke pa hasi apelashon pa sana nan debe di impuesto mester a risibí nan deklarashon di impuesto ku ta fechá 31 di desèmber 2020 o riba un fecha anterior.
Den kaso ku e debe atrasá di impuesto ta menos ku 50.000 florin, e kobradó por duna, riba petishon di e pagadó, oportunidat pa e pagadó di impuesto paga su debe mensual te na un máksimo di 48 luna.
Altura di e suma di sanamentu di debe ta dependé di e promé suma ku e debedó ta paga mes ora. Pa esnan ku tin un debe di menos 100.000 florin e promé suma grandi ku tin ku paga den un tiru ta varia entre 10 i 60 porshentu di e debe di impuesto. Anto sanamentu di e debe ta varia entre 10 i 40 porshentu di e debe di impuesto. Pa esnan ku tin un debe mas ku 100.000 florin e promé suma grandi ku tin ku paga den un tiru ta varia entre 20 i 70 porshentu di e debe di impuesto. Anto sanamentu di e debe ta varia entre 5 i 30 porshentu di e debe di impuesto. Mas tantu e debedó di impuesto paga promé bes den un tiru, mas tantu redukshon di su debe di impuesto.
Inmediatemente despues ku entregá un petishon firmá pa sana debe di impuesto mester hasi e pago na Ontvanger. Despues di e promé pago por yega na un areglo di pago pa un periodo di máksimalmente 48 luna pa paga e montante di debe ku a sobra.
Pa por apliká pa e sanamentu di debe aki, tin sierto kondishon ku ta aplikabel.
Ta otorgá sanamentu konforme siguiente tabèl:
Mirando importansia di kobransa di impuesto pa maneho finansiero di pais, a yega di duna instrukshon den pasado na empleadonan ku di un forma o otro tabata enbolbí den ehekushon di di e proseso di kobransa. Di otro banda e liñanan di guia ta parti di maneho interno di Ontvanger dor di kua tabatin poko transparensia pa pagadónan di impuesto.
Meta di publikashon di e liñanan di guia pa medio di instrukshon ta pa trese uniformidat i struktura den e proseso di kobransa. Ku e instrukshon aki ta trata tambe di garantisá seguridat hurídiko di e siudadano. Ku uso di e liñanan di instrukshon empleadonan di Ontvanger lo atendé e proseso di kobransa, pa tur ku debe impuesto, sin distinshon di persona.
Kòntròl riba kumplimentu di reglamentunan lo tuma lugá periódikamente o a lo menos un bia pa luna dor di Stichting Overheidsaccountantsbureau Curaçao (SOAB).
Pa mas informashon por tuma kontakto riba number 734-2224 òf via siguiente e-mailadres: sanering@ontvanger.cw
Pa mas informashon tokante e liñanan di guia por klek riba:
www.minfin.cw/Richtlijnen ter invordering van belastingen
www.minfin.cw/Toelichting bij de richtlijnen ter invordering van belastingen


text:
Kuido
Pa tur habitante di e islanan Boneiru, Sint Eustatius i Saba (Karibe Hulandes) ta vigente for di 1 di yanüari 2011 e lei di seguro di kuido obligatorio. E seguro di kuido uniforme aki ta nifiká mas igualdat pa loke ta derechinan i ta evitá ku un persona ta keda sin un seguro di kuido. E seguro médiko aki ta proveé kuido médiko (cure) i kuido médiko pa largu tempu (care ). Pa mas informashon, akudí na nos paginá ‘seguro di kuido’.
‘Konfiabel, hustu i aksesibel: esei nos ta sigurábo!’
Ofisina di Seguro di Kuido BES (ZVK), for di 1 di yanüari 2011 ta e órgano ehekutivo di e seguro di kuido médiko aki. ZVK ta traha riba enkargo i bou di responsabilidat di Ministerio di Salubridat Públiko, Bienestar i Deporte (VWS). Kontinuamente ZVK ta hasi esfuerso pa mehorá e nivel di kuido riba e islanan di Karibe Hulandes.


text: Den e sala di muestra na Nieuwe haven, por skohe entre diferente modelo di urna pa warda e shinishi di bo kerido defuntu. Nos di El Tributo ta konsiente ku smak di hende ta varia, ta p’esei nos a sòru pa un surtido amplio pa asina por kumpli ku mayoria di deseo: sea ku ta un urna di serámika, metal òf unu di palu. Tantu pa esnan ku ke algu sutil òf pa esnan ku ke algu mas ekspresivo. Tambe ta posibel pa repartí e shinishi den diferente urna (keepsake), di manera ku mas miembro di famia por keda ku un rekuerdo.


text:
Diadomingo merdia a tuma luga un detencion dilanti planta nacional di television na Balashi di un persona busca pa husticia.
Pa mas o menos 1:00 pm, polis a duna un chauffeur di un Mazda CX-5 ordo pa para na altura di Tele Aruba. A bin constata cu e persona tras di stuur tabata un persona busca pa husticia cu un ordo di detencion contra dje. Mesora a pidi transporte di polis pa presenta na sitio y asina hiba e persona aki warda.
No ta conoci e caso pero locual ta sigur cu persona aki ta deteni y lo tin cu bay duna cuenta awo di su actonan awo na husticia. Patruya di Stanta Cruz tabata esun cu a tuma nota di e persona aki tras di stuur y a actua rapidamente pa pone den custodia policial.


text:
No ta un adios, sino un te despues, Moma, Tanta Petra, Tanteta, Pechi Petra, Bo recuerdo den bida, lo keda semper graba bibo den nos curason durante bo ausencia…..
A parti cu morto pa bida Eterno……nos Mama, Suegra, Wela, Tanta, Tanta Grandi, Prima, Amiga y Bisiña stima….
Petra Maria Lobbrecht-Vries
Dia y ora di Entiero:
Acto di Entiero lo tuma lugar Diasabra 16 di Oktober 2021, pa 4’or di atardi na Misa Maria Imaculada Concepcion na Santa Cruz. Lo tin oportunidad pa tuma despedida di nos defunto stima Petra for di 2’or pa 3.45 di atardi den Misa. Response lo cuminsa pa 4,or atardi.
Despues di Misa lo hiba Petra na su ultimo lugar di sosiego eterno na Santana Catolica Santa Maria na Santa Cruz.
Oportunidad pa condoleer famia mainta:
Na Ad Patres Funeral Home & Crematorium San Nicolaas, Diasabra 16 Oktober for di 10’or pa 12’or merdia, despues lo sali pa Misa Imaculada Concepcion na Santa Cruz.


text:
Entrante promé di yüli 2021, organisashonnan di akohida di mucha na Boneiru i Sint Eustatius ta haña mas supsidio for di Gobièrnu Sentral, pa asina nan por baha e kontribushon di mayor mas tantu. Esaki ta un siguiente paso di e programa BES(t) 4 kids pa ofresé akohida di mucha di bon kalidat, seif i pagabel pa mucha di Hulanda Karibense.
Organisashonnan di akohida di mucha i akohida despues di skol na Boneiru i Sint Eustatius a bini na remarke pa un supsidio di redukshon di preis di kosto for di aña pasa. Ku e supsidio akí un organisashon di akohida di mucha por baha e kontribushon di mayor i/òf tuma medidanan pa mehorá kalidat di akohida. Entrante promé di yüli ta oumentá e supsidio aki, pa asina organisashonnan di akohida di mucha por sigui baha e kontribushon di mayor.
Montante kontribushon di mayor na Boneiru
E kontribushon máksimo ku un organisashon di akohida di mucha por a pidi mayornan ta baha for di promé di yüli 2021 di 200 dòler pa un máksimo di 125 dòler pa mucha pa luna. E montante aki ta konta pa 5 dia di akohida di mucha i pa 5 dia di akohida despues di skol pa siman. E kontribushon di mayor pa akohida di mucha serka un ‘gastouder’, ta suma 100 dòler entrante di promé di yüli. Si na e momentunan aki, un organisashon di akohida di mucha ta kobra e mayornan mas ku e kontribushon máksimo di mayor, e organisashon di akohida di mucha mester baha e tarifa entrante promé di yüli 2021. Si e kontribushon di mayor ta abou kaba, e ora ei e akohida di mucha no mester baha e montante.
Mayornan ku no por paga e kontribushon di mayor, por pidi un supsidio pa un lugá na akohida, serka e Entidat Públiko.
Montante kontribushon di mayor na Sint Eustatius i Saba
E kontribushon di mayor na Sint Eustatius ta baha entrante di promé di yüli 2021, di 150 dòler pa 100 dòler pa luna pa 5 dia di akohida di mucha. Akohida despues di skol ta baha di 75 dòler pa 50 dòler pa luna.
Na Saba, e kontribushon di mayor ta 100 dòler kaba pa luna pa akohida di mucha i 50 dòler pa luna pa akohida despues di skol.
Na Saba i Sint Eustatius tambe, mayornan ku no por paga e kontribushon di mayor, por pidi un supsidio pa un lugá na akohida serka Entidat Públiko.
Mas informashon tokante e programa di BES(t) 4 kids ta disponibel riba www.best4kids.nu
Post Views:
10


text:
Dia 30 di april 2021 a declara dr. José Gregorio Hernández oficialmente Beato door di Papa Francisco. Esey ta haci cu Fundacion Venerable José Gregorio Hernández lo celebra pa prome biaha den e luna aki, un nobena na honor di Beato José Gregorio Hernández. Lo prepara pa su fiesta cu ta dia 26 di october, dia di su fecha natal.
E fundacion ta prepara un nobena biblico pa e ocasion. Cada dia ta bay tin un reflexion diferente cu su intencion pa cada dia.
E skema di e diferente dianan di e nobena ta manera ta sigui:
- E prome dia ta dedica na tur hende malo y nos adultonan mayor
- Di dos dia ta dedica na nos mayornan
- Di tres dia ta dedica na nos mucha- y hobennan
- Di cuater dia ta dedica na matrimonio
- Di cinco dia ta dedica na Iglesia, Papa y Clero
- Di seis dia ta dedica na esunnan den necesidad
- Di shete dia ta rosario bibo y ta dedica na tur dokter y esunnan cu ta traha den salubridad
- Di ocho dia ta dedica na nos gobernantenan
- Di nuebe dia ta dedica na henter mundo
Pa e di nuebe y ultimo dia di e nobena ta pidi tur hende bin cu nan bela pa ofrece na nos dushi Mama Maria. Durante tur e dianan di e nobena, ta bay tin macuto na entrada pa pueblo por haci donacion di comestibel pa tur cu ta den necesidad.
E nobena ta cuminsa diadomingo dia 17 di october pa 7:00 pm y lo sigui asina pa tur e nuebe dianan na e Sitio di Oracion, situa na Tanki Leendert 128. E fiesta mes ta bay ta diamars dia 26 di october pa 7:00 pm.


text:
Konseho Insular na palabra
Riba e página aki kada konsehal ta konta nan eksperensia di e periodo tras di lomba. Tambe nos ta splika kon miembronan di Konseho Insular ta keda eligí, nan tareanan i kon abo mes por bira miembro di Konseho Insular.
Miembronan
Pa e periodo di 2015 – 2019 e siguiente miembronan a keda nombrá:
Edison Rijna
Presidente Konseho Insular
Clark Abraham
Miembro di Konseho Insular
Hennyson Thielman
Miembro di Konseho Insular
Elvis Tijn A Sjoe
Miembro di Konseho Insular
Maritsa Silberie
Miembro di Konseho Insular
Marugia Janga
Miembro di Konseho Insular
Renata Domassé
Miembro di Konseho Insular
Robby Beukenboom
Miembro di Konseho Insular
Kiko ta Konseho Insular?
E Konseho Insular ta e órgano di gobernashon di mas haltu na Boneiru. E Konseho Insular ta indiká Kiko tin ku sosode na Boneiru i ta vigilá e trabou di Kolegio Ehekutivo. E 9 miembronan di Konseho Insular ta keda eligí dor di suidadanonan di Bonieru.
Tareanan di Konseho Insular
E tareanan di Kolegio Insular ta konsistí den tres parti:
- forma represtashon di pueblo,
- stipulá e kuadronan,
- kontrolá Kolegio Ehekutivo.
Kon mi por bira miembro di Kolegio Insular?
Tur hende por bira miembro di Konseho Insular. Bo no tin ku kita for di bo trabou òf estudio, pasobra e no ta un funshon diario. Abo tambe por yuda tuma desishon pa 4 aña largu. E forma mas usual pa bira miembro di Konseho Insular ta dor di djòn un agrupashon polítiko na Boneiru.
Rekesitonan formal
Pa keda skohí komo miembro di Konseho Insular, bo tin ku kumpli ku algun kondishonnan. Bo mester ta 18 aña of mas di edat no eskluí di derechi di voto. Si bo ke keda instalá komo miembro di Konseho Insular bo tin ku ta biba na Boneiru. Na Boneiru ta posible tambe pa hendenan ku no tin e nashonalidat Hulandes pa forma parti di Konseho Insular. Pa suidadanonan ku no tin e nashonalidat Hulandes, nan mester ta bibá minimalmente 5 aña, tras di otro, legalmente na Boneiru. Debí ku tin funshonann ku no ta bai ku ehersé e funshon di Konseho Insular, miembronan di Konseho Insular ta obligá na publiká tur otro funshonnan ku nan ta ehersé. Asina tambe bo no por ta apuntá komo ambtenar dor di Kolegio Ehekutivo.ؘ


text:
ORANJESTAD – E bishita di kuater dia di prinsesa Beatrix espesialmente a kontentá e organisashonnan arubano di naturalesa. Ta manera un empuhe na gobièrnu pa berdaderamente kuminsá trata mantenshon di naturalesa.
Esaki a sali entre otro for di un kombersashon ku Greg Peterson, presidente di e fundashon Arikok, ku te un poko tempu pasá tabata manehá e úniko parke di naturalesa protehá na Aruba. Awor Spaans Lagoen di 70 hèktar a bini aserka.
Djabièrnè e prinsesa, ku ta dama protektor di Dutch Caribbean Nature Alliance (DCNA) ku Arikok ta miembro di dje, a pasa e área di naturalesa nobo aki seremonialmente pa e fundashon. Tambe tin un akuerdo di prinsipio ku gobièrnu arubano pa pasa diessinku área di naturalesa mas.
Esaki ta hopi nesesario pasobra naturalesa na Aruba tin desenanan di aña kaba bou di preshon di konstrukshon, espesialmente pa turismo. Banda di esaki gobièrnu apénas tabata traha na protekshon. Último 8 aña bou di gabinete Eman ‘berdè’ tabata e punto grandi, pero den práktika e isla no tabata bira mashá mas bèrdè.
Peterson ta konfirmá esaki. “Ora di pensa bèrdè a wak espesialmente e desaroyonan di energia alternativo. Un desaroyo bunita, pero e no ta shen porshento bèrdè. Esaki nos ta yama shinishi. E NGOnan solamente a añadí e elemento bèrdè. Esaki a kosta hopi trabou, Tabatin kaso den korte.”
“Pero’, Peterson ta bisa, “awor tin algun minister ku ta djòin e relato. Ku e sirkulo di energia alternativo huntu ku naturalesa Aruba ta bira basta mas bèrdè.” Prinsesa Beatris a hunga un papel importante pa trese e NGOnan i gobièrnu mas serka di otro, Peterson ta bisa. “Si nos prinsesa-mama papia, nos tin e inklinashon di skucha masha bon.”
Na e reservashon di para Bubali Plas tambe e prinsesa ta hasi un bishita. Peterson komo presidente di e asosiashon di para Aruba Bird Life Conservation a entamá sinku kaso kontra gobièrnu pa para e plannan pa konstrukshon turístiko. E bon notisia segun e ta ku gobièrnu a primintí pa huntu ku invershonista wak si nan por kontinuá nan plannan di konstrukshon otro kaminda.
Turismo di Jekyll i Hyde
Riba e tore di mira para e ta konta e prinsesa e ‘historia di Jekyll i Hyde’. Ku esaki e ke men e dos karanan di turismo: prosperidat pero tambe daño na e isla. Pa kada shen trabou mester buska 93 trahadó djafó. Den kurso di añanan nan ta trese tres famia èkstra. Poblashon den 25 aña a krese bai di 60 mil pa 110 mil. “Tur e hendenan nobo aki tambe mester bira siudadano. Esaki ta kosta tereno, naturalesa, yen di kos.”


text:
Ex Prome Minister Eman y Doina contento cu apoyo y ta expresa solidaridad cu pashentnan di Covid-19
Ex Prome Minister Mike Eman y esposa Doina hopi gradicido pa sosten, y ta expresa solidaridad y afecto pa esnan cu Covid-19
Riba su red social Ex Prome Minister Mike Eman a expresa su gratitud pa tur e sosten cu su esposa Doina y e ta ricibi durante e periodo dificil cu nan ta pasa aden y na e mes momento a mustra nan afecto y solidaridad cu tur esnan afecta pa Covid y tambe sosten na nan famia.
Mike y Doina ta haci yamada tambe riba comunidad pa corda bisti nan mask y dunando e estimulo aki nan mes. Eman a duna tambe un relato di e siguiente pasonan den tratamento di Doina.
Riba su red social Ex Prome Minister Mike Eman a pone literalmente:
Friends, amigonan, un diadomingo Bendiciona. Ricibi for di profundo di nos curason nos miho deseonan y convivencia cu henter nos comunidad na e momentonan dificil aki cu nos isla stima y pueblo ta pasando aden. Nos ta resa pa tur cu ta afecta pa nan sanacion y forsa pa nan famia. Nos ta convivi cu profundo gratitud pa tur amor y sosten cu nos a ricibi desde Doina su operacion y e tempo pisa y dificil di kimo.
Danki na boso oracion nos bon Dios a pone Doina riba un bon caminda faltando algun test adicional pa nos ta sigur. Pa esey nan mester manda nos Hulanda e siman aki pa Erasmus Medisch Centrum. E situacion preocupante cu e brote nobo y grandi di virus na Hulanda y na Aruba ta haci cu un biahe bao di e circunstancianan actual ta trece hopi riesgo pa Doina su salud delicado. A conseha nos pa no tuma e riesgo aki y pa awo sigui monitoria Doina su salud na Aruba.
Laga nos tur rumannan tene fe cu nos hunto lo surpasa e momentonan dificil aki. Cuida Boso mes y Boso famia y nos comunidad. Tuma tur precaucion. Bisti boso mask ora di bay pafo y ban cuida otro cu empatia, amor y stimacion. Danki pa boso amistad, nos t’ey cu bosonan. Un caluroso abraso. [Mike y Doina]


text:
WILLEMSTAD.- Tin hopi kos ku por konmové hende ku a biba hopi aña den un área ku simplemente no a haña atenshon na drechi di Gobièrnu pa e polushon ku a kontaminá i daña nan kalidat di bida. Aki EXTRA ta referí spesífikamente na e bario di Wishi/Marchena. Lesa mas aki.
Extra: ‘…Segun Kenneth Valpoort bosero di Wishi/Marchena… BEN WHITEMAN A KONTRADESI SU MES DEN AFAN DI PROBA SU KONOSEMENTU MEDIKO …Korte a proba ku Ben no a “rel ni trel” pa laga hasi investigashon di medio ambiente… ‘
Comments Off on Extra: ‘…Segun Kenneth Valpoort bosero di Wishi/Marchena… BEN WHITEMAN A KONTRADESI SU MES DEN AFAN DI PROBA SU KONOSEMENTU MEDIKO …Korte a proba ku Ben no a “rel ni trel” pa laga hasi investigashon di medio ambiente… ‘ |


text:
CONECTA CU PROME MINISTER DEN E PROGRAMA ‘LIVE CU ‘TANCHI’ EVE’
Diahuebs 25 di maart pa 8or di anochi:
CONECTA CU PROME MINISTER DEN E PROGRAMA ‘LIVE CU ‘TANCHI’ EVE’
Goberna un pais den un pandemia no tawata facil. Pero sigur e situacion di pandemia a haci cu Prome Minister Evelyn Wever-Croes no por a topa y encontra cu pueblo pa conbersaof scucha di nan preocupacionnan manera cu el a desea. Pero si pa medio di medio social y comunicadonan a keda den contacto cu pueblo. E contacto aki, pa Prome Minister di Aruba ta hopi imporante.
Nos ta invita bo pa conecta cu Prome Minister Evelyn Wever-Croes diahuebs 25 di maart via pagina di Facebook di Gabinete Wever-Croes den un Sesion di Q&A den un programa special ‘Live cu ‘Tanchi’ Eve, un momento cu Prome Minister di Aruba Evelyn Wever-Croes’. No por ta den contacto cu otro, pero danki na innovacion den nos generacionaki, nos por sinti e contacto di mas di cerca.
Prome Minister ta mama, casa, yiu, wela, ruman, y durante e pandemia el a wordo yama ‘Tanchi’. Esaki ta un nomber cu sigur a bin door di e maneho responsabel, firme y disciplina cu el a hiba durante e pandemia di Covid-19 na unda su meta no solamente tawata pa proteha nos ciudadanonan y duna sosteny comprension na esnan cu mas a sufri den e temporada aki, sino tambe pa recupera bek loke Aruba a perde, pone Aruba sueconomia bek fuerte y resiliente.
Tur diahuebs, pa 8or di anochi, conecta cu Prome Minister, cu Tanchi Eve na unda bo por haci tur bo preguntanan y PromeMinister lo contesta nan live via pagina di Facebook di Gabinete Wever-Croes.


text:
ULTIMO ORA: BONEIRU.
Ayera nochi notisia LIVE FM a drenta ku e notisia ku e hoben Francisco Wanga miho konosi komo frans ta perdi y ku polis y famia nan tabata solisita su buskeda.
Te ku ayera nochi lat polis y recherche a papia 2 biaha ku e partner di e viktima ku ta un tal Jonathan di Venezuela esaki su deklarashon nan tabata kontradiktorio.
Polis a laga e homber sospechoso aki bai pero famia nan ku no tabata konfia e kos a bai te na e flat kaminda Francisco tabata biba na kaya cobalt akinan e tal Jonathan tambe lo tabata keda y famia nan a kuminsa buta preshon riba e partner pa e papia e berdat.
E sospechoso ku a kuminsa sinti ku e ta den problema serio a jama polis pa e famia nan.
Famia nan a splika polis ku si nan no detene e homber e kos lo por sali for di man.
Entretantu famia nan mes a kuminsa buska nan ser keri ku tabata perdi den algun area pega ku seru largu.
Ya ku famia mes ta tin sierto informashon di kiko por a bai robes.
E buskeda sinembargo no a duna resultado.
Entre tantu e sospechoso Jonathan a keda detene dor di polis y hiba warda.
Mirando ku famia nan tabata desidido.
Awe den ora nan di marduga e sospechoso lo mester a admiti ku ela asesina Francisco entre tantu awe marduga outoridatnan a bin enkontra e kurpa sin bida di Francisco Wanga den un mondi den e area di seru largu.
Notisia LIVE FM for di ayera nochi y awe marduga tabata bezig ku e kaso aki.
Forsa na e famia nan den e momentunan difisil aki ku perdida di nan ser keri
FUENTE : AIMED AYUBI.


text:
Mi tin 32 aña y semper hende muhernan di edad a atraemi. Tempo cu mi tawata mas jong, mi desinteres pa hende muhernan di mi mesun edad a pone mi famia y coleganan kere cu mi tawata gay. Mi sentimientonan tawata dunami berguensa, y p’esey nunca mi a actua. Pero, como un homber soltero cu tawata pasa tempo den compania di hende muhernan di edad, no a tarda mucho prome cu un di nan a actua a base di su sentimientonan pami.
E sex cu ta experienciando desde e momento ey, ta maraviyoso y a ponemi realisa ken berdaderamente mi ta. Mi a purba cu muhernan di mi edad, pero e sex tawata manera robot. Pami, e hende muhernan mas jong tur parce otro, pero esnan mas bieuw ta unico y bunita, nan a bira e hende cu nan tawata destina pa bira.
Aun asina, sex so pami no ta suficiente. Mi kier un pareha di edad pa mi por stime y sostene. Tristemente, mayoria di e muhernan cu mi ta topa, solamente kier sex sin compromiso of tin berguensa di locual nan famia por pensa si nan cuminsa un relacion cu un homber mas jong. Hombernan mas bieuw no ta realisa kiko nan ta perde. Mi ta spera mi no mester warda 30 aña prome cu mi por haya un persona pa stima.


text:
Alex Pieters di departamento Unidad di Motor KPA ta splica Bon Dia cu durante di temporada di carnaval, Cuerpo Policial/Unidad di Motor a cuminsa cambia nan strategia di control. Antes nan tabata controla despues di parada y riba alcohol cu velocidad, pero awor a cuminsa controla riba documentonan tambe y prome cu carnaval segun sr. Pieters.
“Den e prome dos actividadnan aki di carnaval cu a pasa caba nos a duna hopi proces-verbaal riba documentonan cu no ta na ordo. Personanan coriendo sin rijbewijs, sin seguro of number di auto. Nan ta pensa cu por ta nan vehiculo ta para na cas, kisas na no tin otro manera y pa nan no perde e actividad, nan ta bay cu e vehiculonan aki riba caya. Pensando cu e control ta mas tanto riba alcohol cu velocidad.” E agente ta splica nos cu nan ta ripara tin hopi vehiculo cu falta number, no tin number paga of falta sticker tambe di brommer. Den e di dos actividad, cual tabata e parada di Blaas, polis a kita cinco scooter, dos motorcycle grandi, tabata tin varios documento cu no tabata klop y tabata falta rijbewijs.
“Pues nos ta cuminsa prome cu carnaval caba controlando riba esaki pa despues bo no haya bo den problema cu bo ta den accident, y bo no tin seguro of rijbewijs. Anto asina e cos ta bira mas pio pa bo mes y otro partido.”
Sr. Pieters ta splica nos cu despues di e paradanan polis lo bay wak mas skerpi riba e parti di comportacion. Nan sa cu tin hopi hende bao influencia, nan ta admiti cu no tin suficiente hende pa por stop esaki completo y haci nan control di tal forma grandi pa gara tur. “Kico nos ta bay pone hopi atencion riba dje ta e manera di core. Si nos tuma nota un auto ta zig zag hopi, subi speed duro pasa hende riba caminda lo indica cu algo no ta bon y lo tin motibo pa para e vehiculo aki. Den pasado tabata tin 10 auto por ehempel cu a core straño y malo anto haci cosnan peligroso, ora nos a para nan nos ta constata cu nan ta bao influencia di alcohol.”
Ayudo di pueblo
Polis ta haya hopi ayudo di pueblo tambe cual nan ta aprecia hopi. Via centrale post hende sa meld ora hende nan wak otro ta coriendo na un manera iresponsabel. E yamadanan aki ta yuda pasobra polis ta riba caminda plama y manera cu nan haya yamada cu tal auto cu tal number ta coriendo peligroso, nan ta percura pa yega e direccion cu nan tin cu bay pa nan hay’e. “Importante ta e ora ey si bo haci un yamada asina ki, ta e color di auto, e forma di auto pasobra marca no ta facil. Si bo por logra haya number di plachi lo ta mas miho paso e ora nos lo por bay mas specifico. Y tambe via e number nos por haya e adres cu e nomber di e persona, caminda nos por bay e caminda cu e persona ta biba wak si nos por hay’e den e forma ey”, sr. Pieters ta bisa.
‘Record di dos morto’
E oficial ta enfatisa na Bon Dia cu e siguiente puntonan di atencion aki menciona nan ta bay purba tene trafico mas safe como tambe purba di kibra e record di aña pasa cual tabata dos morto den trafico.
“Esaki ta un all time record eigenlijk for di tempo cu tin vehiculo di motor ta core na Aruba. Pero toch e ta dos anto nan dos ta keda famia di otro hendenan y hendenan stima cu amigonan. Nos meta ta pa yega na cero morto den trafico anto mantene. E compliment e ora ey pa e tiki accidentnan aña pasa anto pa e aña aki.”
Sr. Pieters ta bisa cu e tipo di control aki no ta trabao cu mester solamente cay riba polis y DTI. E ta mas un team work di Aruba completo; tur chauffeur cu subi tras di auto pa maneha hunto por yega na un trafico mas sigur cambiando nos mentalidad. Esaki ta algo cu nos a yega di combersa caba cu sr. Pieters caminda cu e ta bolbe enfatisa cu: “Na luga di core cu e pensamento cu mi tin preferencia constantemente, mi tin cu bay lihe paso mi tin pura. Si nos cambia esey y bira mas social, tene cuenta cu otro anto concentra riba yega anto no con lihe mi ta yega. Anto e ora e aña aki sigur nos lo por yega na cero.”


text:
23-2020 – A base di e Covid Business Survey: KVK TA DUNA UN BISTA DI E IMPACTO DI COVID-19 RIBA NOS SECTOR COMERCIAL
Oranjestad – Pa explora e impacto di e coronavirus (COVID-19) riba nos comercio local, Camara di Comercio y Industria Aruba (KvK) a conduci un encuesta bao di companianan na Aruba. Basa riba e informacion ricibi di 303 encuestado, KvK ta duna un indicacion di e impacto di e coronavirus riba nos comunidad empresarial, unda cu a surgi varios puntonan interesante y alarmante.
Un parti grandi di e encuestadonan (37.3%) ta kere cu nan ta core riesgo di mester cera nan negoshi permanentemente debi na e crisis actual. Un poco mas cu 5% a indica cu e riesgo ta real y cu hasta dentro di un luna nan mester cera nan porta caba. Den totalidad 13.2% di e comerciantenan ta pensa cu probablemente nan tin cu cera nan negoshi dentro di 3 luna, y casi 1 den 5 comerciante a indica cu probablemente nan mester cera nan negoshi dentro di 6 luna. E otro companianan ta opina cu probablemente nan negoshi lo sobrevivi e crisis di Covid.
Na momento cu un negoshi no ta wordo permiti pa reduci e cantidad di empleadonan, e situacion ta ainda un poco mas alarmante y ta wordo premira cu casi mita di e cantidad di negoshi lo cera dentro di 6 luna. Hasta 10% di e encuestadonan a indica cu nan lo mester cera nan negoshi ya caba dentro di un luna.
Camera di Comercio a puntra tambe si e companianan a adopta cierto strategia pa minimalisa e impacto negativo di Covid pa nan compania. Diferente strategia por wordo aplica na mesun momento, pesey a duna e oportunidad pa marca tur strategia cu ta aplicabel. Por mira cu 106 compania for di e grupo di 303 encuestado a aplica pa loonsubsidie. Kiermen cu 1 den 3 compania a haci uzo di e ayudo ey. Un grupo grandi a reduci e oranan di trabao di nan empleadonan (78 negoshi).
Casi 1 den 4 compania tabata exitoso pa bende producto nobo y mes tanto compania a opta pa intensifica nan marketing.
20% di e companianan a opta pa bende nan producto online. Ta mustra cu Covid a stimula tambe pa flexibilisa e manera di traha, ya cu 14% di companianan ta practica “teleworking“. Solamente 19 encuestado a indica cu nan mester a manda hende cas.
Riba e pregunta con severo e compania a wordo impacta door di Covid, casi mita di e cantidad di encuestadonan (47%) a indica cu nan a experiencia un benta mas abou. Un tercio di e companianan a indica cu nan a limita nan gastonan y ahusta e orario di operacion.
Un grupo limita a indica cu nan mester a cera nan negoshi completamente (17%). Solamente 12% di empresario a indica cu e cadena di mercancia a wordo interumpi, y 11% mester a haci uzo di nan credit line. 6% di compania a bay over na traha den shift. Un nota positivo ta cu 10% di e companianan a indica un aumento significante den e demanda.
E datos obteni tambe ta indica cu casi tur e companianan, sin importa e sector economico, di un manera of otro ta sufriendo debi na e COVID-19 crisis. Ta importante pa remarca cu, sin importa e grandura di e compania, hopi di e 303 encuestadonan ta considera cu COVID-19 a tin gran impacto riba nan negoshi.
Na e mesun momento, por observa tambe cu companianan den cierto sector economico ta indica cu e impacto di Covid riba nan negoshi ta halto. Ta trata di companianan den e sector di Transporte y Deposito (67%), Arte (60%), “Accommodation and Food Service activities” (56%) y e sector di Construccion (39%).
A pesar cu e aña aki tabata uno cu hopi contratiempo, nos comunidad empresarial a mustra di ta resiliente y a adapta nan negoshi lihe na e circunstancia excepcional, pa limita e efectonan negativo di e pandemia.
Aruba, 29 di december 2020
Camara di Comercio y Industria (KvK)
Scroll To Top


text:
WILLEMSTAD – J.L. ku tin sentensia di tbs despues di un aña den Foba, e departamento sikiátriko di prizòn di Kòrsou, ke sali liber. Último bia ku J.L., ku ta sufri di sikósis, a sali for di prizòn, esaki a trese hopi intrankilidat i un delitu nobo.
Pasobra despues di Foba hende ta kai den un buraku skur skur: e hòspital general sikiátriko no ta tuma pashènt ‘peligroso’ i Reclassering no tin kòntròl sin medida pa fòrsa. Ke men liber ke men berdaderamente liber.Ta posibel ku gobièrnu di Kòrsou lo hañ’e konfrontá ku e mester duna kuenta pakiko no tin un trato tbs adekuá i kompleto.
No ta eksepshon mas
Su sikiater Frans Heijtel último bia a purba pa tene J.L. ‘mas o ménos bou di kòntròl’ ambulantemente. “E tabata drumi serka di nos ofisina médiko i tabata tuma algun remedi.” J.L. no ta un eksepshon mas. “Entretantu mi tin vários pashènt sikiátriko króniko ku no ta bonbiní mas na Caprileskliniek”, Heijtel ta avisá.
Kasi 10 aña despues ku a inkluí e regla di tbs (medida hudisial ku ta pone un kriminal na disposishon di gobièrnu pa tratamentu) den Kódigo Penal di Kòrsou, ainda no a kompletá un trayekto kompleto di tbs. Úniko posibilidat ta tratamentu fòrsá temporario den prizòn di Kòrsou.
Resosialisashon
Kon ta pará ku resosialisashon despues di kastigu di prizòn? “Si ta trata di kliente tbs, Reclassering su mannan ta mará”, Anchel Gibbes, trahadó sosial senior na Reclassering ta bisa. “Un gran parti di e èks detenidonan ku problemátika síkiko ta kana pòrnada.”
Na Kòrsou no ta posibel pa duna tbs ambulante, Ginnes ta bisa. “Nos tin diferente kliente ku bo sa ku bon mirá ta kliente tbs nan ta. Práktika i eksperensia ta mustra ku bo por hasi masha poko pa e klientenan aki. Tin bia ta asina kompliká i bo no por bai niun kaminda.”
Gobièrnu ta responsabel?
Si J.L. sali liber sin trato tbs adekuá i (atrobé) kousa un hende daño, por tene gobièrnu di Kòrsou responsabel? E pregunta aki ta okupá Sjoerd Bakker tambe, ku ta liá na Vrije Universiteit di Amsterdam. El a skibi un ártíkulo sientífiko tokante di esaki, ku segun ta spera na yüni lo sali den e revista karibense di hurista.
‘Gobièrnu tin e obligashon di pèrkurá pa un régimen di tratamentu adekuá’
-abogado Sjoerd Bakker
“Falta di un régimen di tbs adekuá na Kòrsou ta trese riesgo di seguridat pa siudadano i komunidat ku gobièrnu di Kòrsou konosé i ta premirá”, Bakker ta konkluí. E riesgonan aki ta asina grandi ku por bisa ku gobièrnu di Kòrsou tin un deber di kuido i ku e ta obligá segun derecho sivil pa kita e riesgonan aki efektivamente, pa aun pèrkurá pa un régimen di tratamentu di delinkuente síkikamente afektá.”
‘Mester di koperashon den Reino’
Si no ta posibel pa trata sierto delinkuente síkikamente afektá na Kòrsou mes, mester buska koperashon serka otro pais den Reino, segun Bakker. “Keda sinta ketu di tur manera no ta un opshon. Pa no kumpli ku e deber di kuido ei pa gobièrnu ta krea un riesgo di responsabilidat pa daño ku kisas e mes no ta konsiente di dje.”
Ta falta un klínika di tbs
“E isla ta falta un klínika di tbs kaminda nos klientenan por haña ayudo adekuá”, Claudia Knoppel ta bisa. Ministerio di Hustisia a mand’é temporariamente pa yuda na Reclassering pasobra nan ta lucha ku un falta króniko di personal. “Úniko kos ku bo por hasi ta duna un notisia di resultado malu, informá OM pa arestá nan atrobe, pa nan kai será den prizòn atrobe.”
Knoppel i Gibbes ta papia di un situashon ku ta hasi doló. “Bon mirá un situashon peligroso pa komunidat si bo pensa bon”, Knoppel ta bisa.


text:
Premier Evelyn Wever-Croes:
NOS NO A KEDA CLA AINDA PERO NOS TIN CONFIANSA CU LO KEDA CLA PRONTO
Despues di Conseho di Minister di Reino, Premier Evelyn Wever-Croes a duna di conoce cu Aruba y Hulanda ta bay den dialogo pa yega na otro riba e fiansa di 3e tranche. Den e proceso aki e puntonan di bista di Aruba lo wordo treci padilanti pa tene cuenta cu ne.
Aruba no por acepta e condicionnan cu a wordo poni comienso di e siman aki pasobra no a delibera cu Aruba riba dje. Aruba ta compronde cu Hulanda kier bin cu un entidad y cu mas supervision awor cu nan a presta Aruba 200 miyon florin caba y ta bay presta Aruba 200 miyon mas. Pero e forma con mester yega na e entidad y na mas supervision mester bay den deliberacion y dialogo.
Aruba a haya e aprobacion pa publica e documentonan pa asina por hiba un debate habri na Aruba.
Aruba y Hulanda ta bay den dialogo pa yega na otro riba e fiansa di 3e tranche riba termino corto. Den esaki Hulanda a indica cu lo kier yuda Aruba pa cu inversionnan den nos pais den enseñansa, salubridad y siguridad. Aki por pensa na algo similar na Fondo di Desaroyo di Aruba.
Hulanda a reconoce e maneho financiero hiba na Aruba pa Gabinete Wever-Croes pa mehora e situacion financiero y a indica di lo kier sigui yuda cu fiansa y inversion. E dialogo pa yega na otro a cuminsa mesora.
Premier Evelyn Wever-Croes ta optimista y tin confiansa cu pronto por sali afo pa Aruba por haya e fiansa. “Nos no a keda cla completamente ainda, pero tin un apertura, tin oportunidad cu no tabata tin prome cu mi a bin Hulanda. Nos ta realisa cu hunto nos mester sali di e crisis aki y mi tin tur confiansa cu nos lo logra”, Premier Evelyn Wever-Croes a duna di conoce.


text: KRALENDIJK – Fin di siman ku a pasa un outo pa un òf otro motibu a kibra un parti di kurá di ‘Kinder Opvang Bon Kwido’ na Kaya Maria C. Hellmund. A kibra e kurá i a bandoná e sitio sin pone niun hende na altura di loke a sosodé. Pues aki ta trata di un asina yama; ‘hit and run’. E ‘Kinder Opvang’ ta pidi si e persona enbolbí òf kualke otro persona ku por a tuma nota di un vehíkulo ku tin sla i marka blou na dje, indikando ku e por tabata enbolbí den kibramentu di kurá di e lugá ariba menshoná, òf sa di algu pa por fabor informá nos. Por tuma kontakto ku ‘Kinder Opvang Bon Kwido’, sea personal durante dia òf por yama na number di telefon; 717-8911.


text:
Tourism Corporation Bonaire (TCB) ta kontentu di anunsiá ku Boneiru ta riba portada di e revista LINDA, edishon Bikini/Summer ku a sali dia 21 di yüli 2021.
E página ta mustra ‘Win een reis naar Bonaire’ (Gana un biahe pa Boneiru) i e promé resultado di e ‘Kras & Win’ (raspa i gana) ta mustra ku 30 mil lesadó ya kaba a partisipá riba e promé dia ku e revista a sali pa haña un chèns pa gana un biahe pa Boneiru. E bon notisia ta ku e kampaña aki lo kontinuá te ku 21 di òugùstus 2021.
Pa partisipá na e kampaña, partisipantenan tin ku kumpra e revista, i raspa na e página di e kampaña. E premio máksimo ta konsisti di un buelo ida i buelta pa 2 persona pa Boneiru i ku estadia pa 6 anochi na Courtyard by Marriott Dive Resort.


text:
A pesar di e pandemia, Gabinete Wever Croes a percura pa Aruba surpasa momento dificil
Minister Glenbert Croes ta wak bek riba un pandemia cu a destrui hopi cupo di trabao, a trece luto den hopi famia y a kibra soño den hopi hogarnan. Na mes momento esaki ta hustamente locual ta pusha e mandatario pa lucha duro pa tur esunnan cu di un dia pa otro a perde tur cos.
E mandatario a defini su compromiso y vision p’e proximo 4 añanan di Gobernacion. Un di e metanan cu ya ta trahando riba dje ta e 100% recuperacion salarial pa empleadonan publico y priva. Aruba ta riba caminda di recuperacion. E siman aki nos pueblo tabata testigo di e prome barco crusero cu a drenta nos waf atrobe. Ocupacion na hotelnan di Aruba tambe ta aumentando. Aruba ta riba caminda di recuperacion danki na entre otro locual IMF mes a declara, e reaccion y medidanan inmediato di Gabinete Wever-Croes na 2020 manera introduccio di FASE y Loonsubsidie, cu hunto a logra scapa bida di hende.
Pero mescos cu nos pais y nos pueblo a logra surpasa e crisis aki, ainda tin metanan pa logra unda cu e ser humano lo ta semper central den tur Minister Glenbert Croes su decisionnan:
Pa anuncia algun: riba tereno social, lo percura pa implementacion di Sociaal Crisisplan II pa 4 aña mas pa asina sigui atende cu e problemanan social cu ta grandi riba nos pais. Social Crisisplan I a logra pone un fundeshi solido pa e solucionnan. Sociaal Crisisplan II ta pa logra ehecuta e solucionnan cu mester bin pa nos problemanan social cu ainda ta grandi. Bishitando casnan a keda constata cu e scarcedad di vivienda pagabel ta hopi grandi mes. Casnan social digno basicamente a bira un luho ya cu no tin disponibel. E mandatario den Gabinete Wever Croes II lo percura pa construccion di casnan social digno y pagabel pa famianan por tin un dak pa por forma nan hogar na un manera digno pa duna nos criaturanan e paz y trankilidad di un hogar.
Na mes momento ta trahando riba e parti dos di FASE cu lo bira TIO cu ta un “Tijdelijke Inkomensondersteuning”. E entrada di TIO ta mara na bo ultimo salario registra na SVB cu un minimo di 1250 te n’un maximo di 2950 mensual. TIO su condicionnan lo ta entre otro recapacitacion (her-, om- en bijscholing). Pues esun cu haya TIO mester bay sigui cierto cursonan y via e plataforma Aruba Kier Traha, reintegra su mes den e mercado laboral.
Riba tereno laboral lo traha riba 100% recuperacion salarial di tur empleado. E mandatario lo continua cu e maneho cu el a introduci manera cu el a huramenta na 2017: lo sigui pone trahadonan-, profesionalnan- y contratistanan local prome na trabou. Mescos cu el a reduci desempleo den pasado, e lo sa cu su maneho di proteccion percura pa tur hende local haya trabou prome.
“Nos a demostra cu nos por. Den un crisis nunca antes visto, nos a sa di mantene nos hendenan y nos pais cu cabez riba awa. Cu e mesun tenacidad aki, nos lo sigui traha pa recuperacion di nos Pais. Awo no ta momento pa aventura. Aruba mester di un Gobierno estable, mandatarionan capacita, cu experiencia y cu curason pa nos pueblo, cu por garantisa 100% recuperacion di nos Pais y nos Pueblo”, tabata palabranan di Minister Glenbert Croes.


text:
El a papia di cifranan y loke Citgo realmente a produci pa Aruba. El a papia di cuentanan anual di un proyecto riba cual no por duna contesta. E berdad pa cual instancianan oficial y mundo a spierta for di 2016 awor ta rementa na Aruba. Citgo no tin contesta pa Aruba.
Un di e frasenan mas importante den e rapport cu Raad van Advies a emiti como su conseho den e proyecto Rehabilitacion Refineria di Aruba tabata, cu e acuerdo no ta duna ningun indicacion di placa cu Citgo lo trece den lachi pa Aruba.
Cifranan a wordo menciona dor di miembronan di gobierno di Aruba na 2016, pero e acuerdo no tabata duna garantia di e haltura di entrada real cu Aruba por a spera den e proyecto.
Manera den analisisnan cu DIARIO a presenta a bini dilanti, Aruba a prepara su mes pa e acuerdo cu un formula cu lo a manda placa di un empresa pa otro. Raad van Advies a cuestiona e formula pero tambe a papia di e falta di realidad na cual Aruba por a tene su mes.
Durante e siman cu ta cera, informacionnan a sigui drenta di proyecto Citgo a base di e preocupacion cu sindicatonan a trece dilanti. Un preocupacion cu for di 2018, ora a bira conoci cu e proyecto a tranca, cantidad di empresa y sindicatonan a trece dilanti tabata con nan futuro lo ta.
E tempo hasta a spera cu cantidad di compania lo a cuminsa caso pa evita cu nan lo a haya nan mes cu problema serio.
Ta conoci cu gobierno Wever-Croes, cu a entrega e acuerdo na Parlamento pa prome bes for di 2016, a trata di haya un contesta di Venezuela. Un delegacion encabesa pa Asdrubal Chavez a bisa cu e proyecto ta sigui y trahadonan a haya un speransa.
Awe ni Asdrubal Chavez ni Nicolas Maduro ni Juan Guaidó conoce nan destino ni por papia pa Citgo. Hasta Rosneft di Rusia y e financiadonan di e prestamo 2020 no conoce futuro desaroyonan debi na e crisis di Venezuela y e hecho cu cualkier rato e compania cu Venezuela debe placa, ta bende Citgo.
E unico solucion cu tin na e momentonan aki pa Citgo ta, cu Citgo ta bandona Aruba pa otro compania drenta pa habri e refineria.
Pero ainda lo mester di varios areglo nobo y ahusta. No ta conoci cuanto tempo lo tuma pa negocia ni kico por wordo negocia.
E resumen di fin di siman ta hancra den un frase, cu ta resultado logico di e advertencia di Raad van Advies na 2016: na e momentonan aki no tin contesta.
Mester bay presenta cifra cuanto placa FMSA ta genera como compania di Refineria di Aruba cu ta compania di Aruba cu tin un refineria cu a tranca. Refineria di Aruba den e situacion actual lo tin dificultad pa pone tur trahado na trabou y awor mester yega na un acuerdo cu Citgo, cu no tin placa y ta na benta practicamente.
Gobierno di Wever-Croes ta busca un contesta pa Citgo, cu a nace sin contesta pa e asuntonan mas importante cu mester tabata parti di e acuerdo.


text:
Normal 0 false false false EN-US X-NONE X-NONE /* Style Definitions */ table.MsoNormalTable {mso-style-name:"Table Normal"; mso-tstyle-rowband-size:0; mso-tstyle-colband-size:0; mso-style-noshow:yes; mso-style-priority:99; mso-style-parent:""; mso-padding-alt:0in 5.4pt 0in 5.4pt; mso-para-margin-top:0in; mso-para-margin-right:0in; mso-para-margin-bottom:8.0pt; mso-para-margin-left:0in; line-height:107%; mso-pagination:widow-orphan; font-size:11.0pt; font-family:"Calibri",sans-serif; mso-ascii-font-family:Calibri; mso-ascii-theme-font:minor-latin; mso-hansi-font-family:Calibri; mso-hansi-theme-font:minor-latin;}
Polucion di aire por ta un problema dificil pa compronde y compleho pa splica. Pero nos tur por haci algo di nos banda pa reduci parti di e problema di polucion di aire. World Environment Day 2019 su tema di conscientisacion tawata con pa caba of yuda caba cu e polucion di aire. DNM como organisacion cu ta formula maneho pa diferente tema cu ta trata naturalesa y medio ambiente ta esun yama pa trece mas conscientisacion relaciona cu e tema di polucion di aire. Pero e no ta limita na DNM solamente; e ta tuma un comunidad consciente pa tuma e pasonan pa haci un diferencia.
Ta importante pa compronde e diferente tipo di polucion di aire cu ta existi y con e por afecta nos salud y nos medio ambiente. Djey por determina e pasonan cu mester tuma contra e polucion di aire y mehora e calidad di aire p’asina nos por biba den mihor ambiente y condicion.
Nos ta menciona 5 tipo di polucion di aire cu ta existi y kico nos por haci pa trece un cambio den termino largo. Nos ta bay comparti tambe algun tips cu por aplica den un termino cortico. E polucion cu ta existi ta polucion di aire causa door di agricultura, den cas, industria, transportacion y sushedad.
Polucion di aire den casnan ta p.e. uzo di fuel en general, candela pa cushina (BBQ), verwarmer (no aplicabel pa Aruba), y luz di coriente. Ta genera polucion di aire door di compania cu ta uza carbon, uzo di diesel generator pa suministra coriente na un negoshi/compania.
Tin un crecemento den uzo di energia alternativo y of uzo di energia renobabel cu ta yuda controla y baha polucion di aire, na mes momento brinda e opcion pa produccion di energia limpi. Transportacion tambe ta causa hopi polucion door di emision di carbon dioxide. Tin un conexion estrecho entre carbon dioxide y morto prematuro.
Emision di diesel di e careteranan por conduci na dementia pa esnan cu ta biba cerca. Agricultura tambe ta contribui na polucion di aire, esaki ta inclui cria di bestia na gran escala cu ta produci methaan y ammonia. Tambe kimamento di desperdicio di agricultura ta contribui na polucion di aire. Pues un evento manera kimamento di sushi riba dia di San Juan tambe ta causa polucion di aire. Tin emision di methaan cu ta conduci na formacion di un capa di ozono na nivel di suelo (ground level ozone), cual ta causa asma of otro malesa pulmonar/respiratorio. Methaan tambe ta un gas cu ta contribui na ‘global warming’ pero na un forma mas potente cu carbon dioxide.
Hecho ta cu 24% di gasnan tipo ‘greenhouse’ emiti mundialmente ta bini di agricultura y otro uzo di suelo.
Pa reduci polucion di aire asocia cu agricultura hende por ta mas consciente di nan consumo di cuminda. Come mas tanto/aumenta e consumo di berdura y fruta. Por scoge pa bira vegetariano y vegano den casonan extremo. Na e mesun momento ta reduci e cantidad di cuminda cu ta bay benta afo. Kimamento di sushedad/desperdicio di dump (landfill) tambe ta laga hopi particulanan dañino manera methane, dioxins, furans y black carbon den aire.
Hecho ta cu na nivel global, ainda ta kima 40% di sushedad den aire liber manera riba un dump.
E solucion p’e polucion di aire den forma di kimamento di sushi por bini door di colecta, separa y maneha desperdicio na un manera responsabel. Door di baha of elimina e cantidad di desperdicio, bo ta yuda caba cu polucion di aire. Separa desperdicio organico y converti esaki den compost of energia biologico (bio-energy). Di e manera ey ta hisa e calidad di suelo pa uno mihor. Reduci e cantidad di cuminda cu ta bay benta afo of cu ta bay perdi tambe ta yuda combati polucion di aire.
No ta tur polucion di aire ta bini door di actividad humano. Tambe tin fenomeno natural manera erupcion volcanico, tormenta di santo y stof cu ta emiti particulanan cu aire por carga pa miles di kilometer y ta carga substancianan cu ta causa polucion y afecta e calidad di aire.
Aki na Aruba, tambe por papia di polucion di aire a consecuencia di e stof cu e UTV-nan ta lanta den areanan unda nan ta core sin control of cu un comportacion no adecua den trafico. E particulanan di stof cu ta lanta den aire no ta solamente causa molester, daña vegetacion, mata fauna y ta cambia structura dje paisahe, pero tambe ta trece problema pa salud, bienestar di bestia y hende.
DNM kier pidi un y tur, relaciona cu Dia Internacional di Medio Ambiente, pa tuma pasonan firme pa contribui na caba y reduci polucion di aire. Pasonan cu por tuma por inclui planta mata, haci un area limpi, core hunto uzando menos auto individualmente.
Bishita nos facebook page of Instagram account pa wak kico DNM a haci relaciona cu World Environment Day 2019. Por tuma nota cu DNM a bin cu un challenge y a tag otro departamento pa tuma e challenge y tuma accion tambe.


text:
Director Gerente Alex Nieuwmeyer, acompaña pa henter su ekipo ehecutivo, a ofrece un fiesta emocional den e Alhambra Ballroom pa dieztres empleado cu a baha cu penshun. E dignitarionan cu a baha cu penshun, por a gaba cu hunto nan tabatin 381 aña di experiencia, y nan a raporta un variedad di sentimento mixto tocante e hecho cu nan tabata lagando nan compania di resort tan stima atras, sinembargo nan tur a expresa alegria mas cu tur cos, pa nan oportunidadnan nobo y e hecho cu nan lo por pasa mas tempo cu nan miembronan di famia y amigonan. E fiesta a conta cu tremendo catering di e brigada culinario y e pensionadonan y nan miembronan di famia anima a disfruta di cocktails prome y despues di e ceremonia oficial di despedida, cual a inclui discursonan cu a bin directamente di e curason y e presentacion di plakkaatnan conmemorativo. Un total di shete pensionado a forma parti di Divi su famoso brigada culinario, y mientras cu nan lo sinti falta di nan, e pensionadonan a pasa tempo ta entrena esnan cu lo a tuma nan luga, segun director gerente Nieuwmeyer, asegurando continuidad pa Divi su tantisimo sitionan diverso cu ta ofrece cuminda y bebida excelente. Nieuwmeyer a desea su pensionadonan un futuro feliz cu cushinamento de bes en cuando pa nan yiunan y miembronan di famia, como welonan y welanan na cas. Entre e pensionadonan a figura Julia Perez-Gonzalez, kende a cushina cuminda delicioso pa e empleadonan den e Cafetaria pa cinco aña, Alvaro Bernal kende a sirbi como Round Cook y Butcher talentoso pa 12 aña, Martha Pineda, kende a traha como Second Cook, y Maria Terrero, un Cook Helper cu a comparti e espacio di traha den e cushina pa 27 aña. Tambe reconoci pa 29 aña di servicio tabata Erminda Benjamin, e persona responsabel pa e Pantry, Velicia Pierre Louis, un Cook pa 34 aña y Maria Kingsdale, un Second Cook pa 37 aña. E dos yiu hombernan di Maria tabata presente na e festividadnan y a expresa con deleita nan tabata pa cu nan mama su plannan di penshun. E ta biniendo cas serca nos, nan a bisa. Beatriz Ochoa, representante di guest services pa 24 aña, desde e dia cu el a yega riba e isla, a comparti e scenario cu Luci Martinez, kende a cuida e espacionan publico cuidadosamente como un housekeeper pa 25 aña. Tambe yama pa e scenario pa ricibi su plakkaat conmemorativo tabata Norma Telesford, kende tabata responsabel pa e aspecto financiero den e departamento di accounting como un Account Payable Supervisor pa 31 aña, como tambe Cornelis Maduro, kende a pasa 43 aña como un Laundry Supervisor. Seferina Briezen, un Reservations Agent, miho conoci como Inchi, a reina na e departamento di reservation pa 45 aña, anticipando y cumpliendo cu e necesidadnan y rekisitonan special di e huespetnan. Hunto cu bartender Juan Tromp, un veterano di 45 aña y un mixologista talentoso di e Pelican Bar, nan a para riba e scenario pa ricibi un ronda fuerte di aplauso pa e hecho cu nan a completa nan careranan largo y exitoso. Aki por mira algun momento inolvidabel di e fiesta unda cu dieztres empleado dedica y hoben di curason a baha cu penshun di Divi Resorts.
Aruba Rocks !
April 25, 2014 0


text:
Kralendijk – Den medionan di komunikashon sosial a sali un anunsio di parti di Kolegio Ehekutivo kaminda nan ta informá ku pronto lo kuminsá ku remodelashon di e Playa konosí den boka di pueblo komo Fòrni Kalki òf Bachelor’s Beach. Esaki basá riba un diseño di un arkitekto lokal di algun aña pasá. Loke a hala mi atenshon ta ku e deklarashon ta papia di Gobièrnu i Partnerssin a duna un splikashon adishonal riba esaki. Den komunidat pero tambe serka ami a lanta e pregunta ta ken ta e partnersnanku huntu ku gobièrnu ta bai realisá e proyekto aki. Lo ta bon pa Kolegio Ehekutivo splika esaki mas detayadamente. Pa yuda den esaki, mi ta dirigí mi mes hasiendo uso di artíkulo 45 di Reglamentu di Órdu na Kolegio Ehekutivo ku e siguiente preguntanan:
Kua ta e maneho ku Kolegio Ehekutivo a stipulá pa ku remodelashon, renobashon di nos Playanan Públiko? Kolegio Ehekutivo por a fasilitá e maneho ei na Konseho Insular?
Kolegio Ehekutivo por a menshoná e Playanan Públiko ku ta bin na remarke pa ehekushon di tal maneho?
Kolegio Ehekutivo por a kompañá e maneho menshoná ku e presupuesto korespondiente di e aña aki i posiblemente di mas aña?
Kolegio por a informá Konseho Insular ku si e Playanan ku tin a lo largu di nos kostanan kaminda tin konstrukshonnan privá ta aksesibel pa públiko? Si no ta asina pakiko esaki ta?
Nos a tuma nota ku tin proyektonan kantu di kosta ku ta kobra pa hende sinta na Playa. Kolegio por a informá Konseho Insular si esaki tin un base legal?
Pa loke ta e Playa konosí komo Fòrni Kalki (Bachelor’s Beach) kiko ta e maneho ku Kolegio Ehekutivo a stipulá pa uso públiko?
Na ken Kolegio Ehekutivo ta referí ku e deklarashon “Gobièrnu i Partners” ora a anunsiá e proyekto di renobashon di Playa Fòrni Kalki(Bachelor’s Beach)?
Kuantu e ehekushon di e Playa Fòrni Kalki lo kosta i kiko ta e kontribushon di e asina yamá “Partners” i ki derecho spesial a otorgá na e “Partnersnan” pa uso di e Playa dor di nan klientenan?
Lo tin un destaho públiko pa ehekushon di e renobashon di Playa Fòrni Kalki o ta un “onderhandsegunning” ta bai tin?
Si ta bai tin un “onderhandsegunning” ken ta e kompanianan ku a òf lo keda invitá pa entregá proposishon?
Kolegio Ehekutivo lo pone e plan di renobashon di Fòrni Kalki pa públiko por entregá opheshon i ki dia por spera esaki?
Ki plan tin a korto plaso pa e playa konosí komo “Te Amo Beach”?
Gustosamente lo mi kier a risibí kontesta riba e preguntanan aki oral, den siguiente reunion públiko kompaña ku tur e dokumentashonnan korespondiente.
Post Views:
6


text:
Tag Archives: cuarentena
Proceduranan AO durante Shelter in Place
Banco di Seguro Social Aruba SVb a suspende tur su servicionan durante di Shelter in Place. SVb ta sigui percura pa pagonan di pensioennan y beneficionan cu ta wordo paga directamente na trahado. Tur otro servicio di SVb ta ser posponi. Procedura pa notifica AO durante Shelter in Place Trahado di servicionan esencial den sector… Mas Informacion
Notifica AO na 527-2782
En conexion cu e situacion actual di COVID-19/ Coronavirus nos ta adapta nos servicio di notifica AO. Entrante awe por notifica AO solamente via 527-2782. Esaki ta conta pa tur asegurado di SVb den sector priva ademas ta conta tambe pa ambtenaar den sector publico. Notifica AO Entrante awe tur asegurado mester notifica AO via… Mas Informacion
Notifica AO pa motibo di Cuarentena
Aseguradonan di SVb cu ta obliga di bay den cuarentena por notifica AO pa cu esaki. Esaki ta conta pa tur trahado den sector priva. Ambtenaar no tin nodo di notifica AO, debi cu ambtenaar por haci uzo di e areglo di BVVD. Na momento cu un trahado ta ser obliga pa bay den cuarentena… Mas Informacion


text:
Uruguaystraat – Diabierna den oranan di marduga autoridad policial, consistiendo di varios team a tene un razia na un cas den Uruguaystraat y a bin topa cu 50 persona ilegal, tur tabata di nacionalidad Venezolano.
Home Uncategorized E problema di ilegalnan ta for di control, 50 persona indocumenta haya...
E problema di ilegalnan ta for di control, 50 persona indocumenta haya den un cas
Aki ta trata di 6 dama y 44 homber, tur a keda deteni y entrega na Guarda Nos Costa sperando nan deportacion.
E problema di personanan cu ta keda ilegal na Aruba, ta for di hopi tempo caba for di control. E sistema di control no ta suficiente severo of adecua, paso ta imposibel cu asina hopi persona por a drenta na Airport y por keda registra na e mesun adres, esaki ta un indicacion fuerte cu no tin un bon control of e hendenan aki no a drenta via airport paso con por ta posibel cu autoridad no ta na altura unda tur e hendenan aki ta kedando.
Rond di Aruba casnan grandi ta wordo geschot y ta pasa huur varios camber, te hasta cuarto y chosa cu ilegalnan mester bin un control riba esaki y tambe cuanto hende ta registra nan estadia na e mesun adres.
Un caminda nos control di frontera ta fayando barbaramente, e caso aki sigur no ta e unico, puntra na cuanto cas mas tin e cantidad aki, of mas di personanan ilegal bibando.
Esakinan ta e motibonan pakiko, no por rema criminalidad, hendenan local no ta haya trabou etc. etc. Esaki lo caba te ora cu cera e fronteranan hermiticamente y cuminsa debolbe e ilegalnan pa nan pais.
Awe a gara 50 den un cas, pero nos por ta casi sigur cu no ta e unicio y cu na un of otro adres tin mes tanto of mas scondi, tambe. E control mester cuminsa bira hopi mas severo, pa por frena ilegalidad, mane e control ta actualmente garanan y mandanan Venezuela bek, ta hiba awa lama, bo saca 50 ta drenta 100 bek na nan lugar.
Ban spera cu ken cu sinta den e gobernacion nobo, lo cuminsa ataca e problema hopi liher, pone mas control y cera nos fronteranan hermiticamente, paso Aruba ta un isla chikito, nos ta hopi vunerabel, nos ta biba di turismo, nos ta promoviendo Aruba como un isla sigur y nos no por permiti otro bin danja loke nos a construi.


text:
Secretario den e maneho di Fundacion Parke Nacional Arikok y Rector na Universidad di Aruba, sr. Glenn Thodè ta kere cu en berdad e coordinacion y comunicacion entre Parke Nacional y Operador di Tour por ta miho. Na momento di registra un tour na Parke Nacional, Tour Operators cu ta bini cu turista ta haya informacion apropia y contesta na cualkier pregunta prome cu cuminsa cu e tour,pero sinembargo segun sr.Thodè esaki sigur ta bay tin mester di mehora.
”Aworaki nos ta den un proceso pa e siman ki mes haci un afspraak cu Instituto Medico San Nicolas (IMSAN) , kende ta esnan cu a trata cu e turistanan den e incidente ultimo di e jeep cu a bolter na Arikok, pa wak cu nan tambe con pa mehora nos protocol di pidi asistencia y informa otro pa atende casonan similar. Naturalmente cu polis tambe nos lo mester sinta pa wak con nos por mehora tanto e intercambio di informacion entre polis y parke, pero tambe en berdad , kisas tambe polis tin bon tip na con mehora infrastructura , informacion y kisas e regulacionnan cu nos tin”
Sr.Thode ta agrega cu tin informacion cu tin kisas comportacion cu no ta precies manera cu nan ta spera.
”Despues di e ultimo incidente ,pa nos ta importante pa compronde e caracter y kico tabata ta tambe e rason pa kico e incidente aki por a tuma luga na modo cu nos por drenta den dialogo nobo cu Operadornan di Tour pa purba evita cu tipo di incidentenan aki sigui pasa den futuro” , sr.Thode ta splica.
Den pasado, Parke Nacional tabata tin combersacion cu diferente Operador di Tour pero sinembargo ta mira cu mester atende e combersacionnan aki di nobo y tambe introduci kisas ideanan y iniciativanan nobo.
Maneho di rescate mester mehoracion ; Mester enfoca riba prevencion
Segun sr.Thode, Dios gracia cu Parke Nacional den su historia ta haya mas bishitante den comparacion cu incidentenan tragico. E parke no ta un area normal caminda tin un infrastructura cu por maneha facil den dje y tin parti di e parke cu ta hopi dificil pa yega eynan specialmente cu un vehiculo na ora ta trata casonan di emergencia. ”Naturalmente, den un mundo ideal lo ta ideal pa nos cuerpo policial of cuerpo di emergencia porta hospital por tin un helicopter pa yuda ora cu tin un incidente grave caminda ta dificil pa yega cu un otro vehiculo. Nos mester enfoca riba prevencion, den mi opinion esaki lo ta e cos mas miho. No pa nos bisa ban inverti masha hopi cen den un helicopter so pero laga nos inverti un poco mas atencion den informa tur hende na un bon manera kico ta e riesgonan pa evita cu incidente tuma luga den un luga dificil pa yega den parke y den general” , sr. Thode ta bisa.


text:
Kontakto Ofisina di Seguro di Kuido
Si bo tin un di e síntomanan di grip, manera entre otro nanishi ku ta kore, doló di garganta, tosamentu o keintura, no pasa na un di e ofisinanan di ZVK sino tuma kontakto ku nos telefónikamente:
- Boneiru: 0800-1888 òf +599 715 8899
- Sint Eustatius: +599 318 3379/+599 318 3381
- Saba: +599 416 3552
Algun servisio ta trata via e-mail so, pa tur hende. Ta trata aki di:
- kambio di dòkter di kas (pa habitantenan di Boneiru),
- petishon pa un prueba di seguro (bewijs van verzekering)
- entrega di deklarashon di gastu
ZVK ta hasi un apelashon na tur asegurado pa hasi uso di e adrès di e-mail: info@zorgverzekeringskantoor.nl pa e servisionan aki i asina evitá di pasa personalmente na kantornan di ZVK. Sí ta nesesario pa pasa personalmente na kantor di ZVK na e isla unda bo ta biba pa inskribí komo asegurado o pa prolongashon di seguro di kuido.
Trasladonan médiko
Trasladonan médiko ku no ta di emergensia) ta suspendé trasladonan, te ku próksimo aviso. Pa situashonnan di emergensia médiko agudo for di Boneiru, Sint Eustatius òf Saba si por bai Kòrsou, Aruba i Sint Maarten ainda. Tratamentunan di onkologia i diálisis ta kontinuá komo tratamentu agudo na Kòrsou, Aruba i Sint Maarten. Asina por ehekutá tratamentunan médiko elektivo atrobe, aseguradonan ku ta wardando riba un traslado médiko lo risibí notifikashon di esaki via di nan dòkter di referensia. Mirando e preshon haltu riba nos instansianan médiko, nos ta pidi aseguradonan pa yama klínikanan solamente den kaso di emergensia.


text:
KRALENDIJK – E nombramentu di un Konseho di Komisario di tres persona (RvC) di Bonaire International Airport (BIA) parse no por faya. Tòg Representante di reino Gilbert Isabella mester aprobá e tres kandidatonan ainda.
Gezaghebber Edison Reina ta papia di un ‘dreamteam’. Èks trahadó di KLM Jan Willem Storm, èks CEO di John F. Kennedy Airport Alain Maca – ku alabes ta èks komisario di e konseho ku a baha luna pasá – i èks promé minister di Antia Hulandes Etienne Ys ta bai forma e konseho.
Bonerianu
Niun di e tres komisarionan nobo no ta bonerianu ni no ta biba riba e isla. Segun gobièrnu bonerianu e kandidatonan ta masha kapabel riba tereno di aviashon i finansa i nan tin hopi eksperiensha. Miembro di konseho insular Benito Dirksz (MBL) ta puntra pakiko no tin niun bonerianu den e RvC di BIA. “Kada be nos ta deklará ku mester duna e yu di tera oportunidat. Ma tòg nos no ta hasié. Tin bonerianu kapabel ku ke kontribuí na nan isla. Mi ta lamentá ku e konseho no ta bonerianu ni pa un porshento, kòrda shen porshento.”
Solisitashon habrí
Dirksz ta proponé pa den futuro kuminsá un prosedura di solisitashon habrí ora mester nombra konseho, direktiva i funshon públiko serka kompania di gobièrnu. “Asina nos ta evitá di akusá otro di wega polítiko ora di nombramentu. Aktualmente un hende ku no kai na agrado di e koalishon na mando, nunka no por bira komisario.” Diputado Edsel Winklaar ta haña su proposishon ‘un bon idea’.
Ounke no a risibí Isabella su aprobashon ainda e komisarionan nobo a tuma informashon kaba di e plannan pa desaroyá Flamingo Airport i nan a sera konosí ku gobièrnu bonerianu, akshonista di BIA.
Rèspèt
Den un reunion di konseho insular djabièrnè pasá e miembro di konseho Marugia Janga (PDB) a indiká ku e situashon ta ekstremamente bruá. El a pone énfasisi riba bon gobernashon. “Mi no ta di akuerdo ku e prosedura. Pakiko mester tende e konseho ainda i Isabella aprobá e nombramentunan? Mi ta haña ku ta falta di rèspèt pa e konseho i e Representante di reino.” Diputado Edsel Winklaar ta para e krítika i a indiká ku e komisarionan nobo mes a paga pa bishitá Boneiru pa deliberashon.
Investigashon
Gobièrnu a kalkulá 43.500 dòler pa RvC pa e aña aki. Diessinku mil ta pa gastu di biahe i estadia i 28.500 komo pago. Ademas bestuurscollege a tuma paso pa laga SEO Investigashon Ekonómiko hasi un investigashon di asuntunan na BIA. Aktualmente ta trahando riba e preguntanan di e investigashon i e Terms of Reference (ToR), Winklaar ta bisa.
Espesialmente mester investigá e relashon entre e akshonista i e RvC anterior i e motibunan pakiko nan a baha. Problemanan ta e nombramentunan den direktiva i e falta di finansa. BIA mester tuma medida pa mas entrada. Ainda e akshonista no a trata e sugerensha pa oumento di e impuesto di aeropuerto.
Aktualmente BIA ta buska invershonista ku ke paga mas o ménos 25 mion euro pa konstrukshon di un terminal nobo. E terminal ta parti di un masterplan ku ta kore te 2023. Boneiru tin e intenshon di konsentrá riba merkado brasileño. Un koneksho aéreo direkto ku Manaus mester duna ekonomia un empuhe.
Outor Belkis Osepa


text:
Candela devastado a kima apartamento por completo awe mainta na Palm Beach. Brandweer a yega pa domina e situacion pero no por a salba nada mas.
Masha lamentabel pa wak con un candela ta caba cu tur e sacrificio y inversion di un cuidadano cu apenas a caba di renoba e vivienda pa un persona huur esaki. E incidente a tuma luga un poco despues di 9:00 am na Palm Beach 258, ora cu un persona encarga (of propietario) a bin cende airco den a apartament en espera di e huurdo.
Den e proceso, e airco a kortsluit, cay riba e cama y cende candela, ta indicacion cu a haya na sitio cu por tabata e causante. Lamentabel cu tin cu bisa cu e destruccion ta total, practicamente tur cos a kima. Na sitio a presenta dos truck di brandweer cu a haci nan maximo esfuerso pero na yegada e candela a haci e daño caba.
Un rato despues, cu un situacion bou di control, e bomberonan a bandona sitio. Un investigacion ta na su luga pa saca afo con e incidente aki realmente por a socode y si ta eror humano y/of electrico di fabrica.


text:
EINDHOVEN – “Mi ke bira e promé futbolista profeshonal antiano riba krùk.” Asina Francis Maria (24) ta bisa; e ta hunga futbòl serka e tim hulandes di amputashon. E tim, ku a kuminsá hunga kuminsamentu di e aña aki bou di PSV, e temporada aki asta lo partisipá na Europa League.
Francis Maria tabata biba serka su mama ainda na Kòrsou ora, diesdos aña pasá a deskubrí ku e tin kanser di wesu den su pia drechi. Na 2006 a amputá su pia na Leiden. “Mi tabata kontentu ku a kita mi pia pasobra asina mi no tabatin kanser mas”, Maria ta bisa. Na karson kòrtiku el a bai Kòrsou bèk. “Pa mustra henter mundu kon mi a keda ku mi ‘pia di robòt’.
Pero Maria mester a bai Hulanda regularmente. Den kuminsamentu kada tres luna, despues dos bia pa aña. Na 2013 el disidí di keda Hulanda, pasobra keda bula bai bini tabata bira hopi karu i tabata kosta tempu.
Maria tin dos aña awor sin kanser di wesu. “Nan ta bisa ku bo ta liber di kanser di wesu despues di dies aña i pa mi ta diesdos aña pasá ku a kita mi pia.
‘Mi a haña hopi kuido, esei mi ta duna bèk awor’
Maria por yuda su mes masha bon ku su pia di robòt. E ta biba na Assen. E ta trein tur siman ku e tim di amputashon. E ta sigui e estudio di Kuido Sosial i e ta traha den kuido tambe. Bon mirá esaki ta su mishon.
Maria a skohe pa kuido pasobra despues di su amputashon e tambe a haña hopi kuido di su famia. “Mi ruman muhé na Kòrsou mester a hisa mi bai ducha tur dia i hiba mi mi ròlstul bèk. Mi a haña hopi kuido di mi mama. E kuido i amor ku mi a haña mi tabata haña asina bunita. Esaki mi ta pasa pa otro hende awor.
Na Assen Maria for di 2016 ta traha komo guia pa hende ku hèndikèp na Coöperatie Voor Elkaar di Vanboeijen. Un organisshon ku ta empeña pa hende ku un limitashon. “Bo ta kushiná, yuda ku ducha, limpia djente, duna remedi i bo ta hasi diferente aktividat ku nan: kore baiskel, hunga, wak sine ets.”
Plan B
Si e bira e promé hungadó profeshonal di futbòl antiano ku krùk, e no tin nodi di traha den kuido mas? Maria ta hari. Maske ku mi ta pròf mi ke haña diploma. Mi tin un pia so i mi ta usa e pia aki hopi. Kana, hunga futbòl, hasi deporte. Mi mester kuida e pia bon. Si mi haña leshon òf kibra mi pia mi no por hunga futbòl mas. E ora ainda mi tin plan B den mi saku; traha den kuido.”
‘Mi ke mustra ku bo por hasi hopi kos ku un pia so!’
“Maske mi falta un pia, ami no ta pone mi mes para den huki.” E ta hasi tur sorto di kos. Nèt e kosnan ku bo lo no ferwagt: yuda otro hende, hunga futbòl, atletismo, landa i asta ski. “Mi ke mustra ku bo por hasi hopi kos ku un pia.


text:
ORANJESTAD, Aruba: Recientemente a tuma luga e prome evento di Balon di Oro aki na Aruba, unda cu tabatin diferente nominado di diferente categoria den e deporte rey di futbol. Pe evento por a tuma luga Ministro di Deporte Dr. Alex Schwengle, Stichting Fundacion Lotto pa Deporte y Arubaanse Voetbal Bond a brinda sosten na Stichting Futbol Aruba.
Durante e anochi aki a reconoce e futbolistanan, e talentonan den futbol cu Aruba tin y e evento a bay bon. Presidente di Stichting Fundacion Lotto pa Deporte, Sr. Di-Stefano Wernet RA a indica cu nan ta e prospectonan pa stimula pa sigui crece den e deporte rey. E deporte aki no ta solamente di team pero di respet, sacrificio y disciplina.
E ganado di e Ballon D’or a resulta Devis Oliveros (Nacional), mientras cu e dos nominadonan pa e premio tabata Paul Nickenson (Dakota) y Luis Estrada (Britannia).
E “Golden Glove” a bay pa Lionel Kaarsbaan (Britannia) mientras cu e demas nominadonan tabata Eric Abdul (Dakota) y Jose Cruz (Nacional).
E “Dream Team” di Aruba ta Lionel Kaarsbaan (Britannia), Miguel Guitierrez Lopez (Britannia), Chito v/d Biezen (Nacional), Paul Nickenson (Dakota), Rensly Tromp (Nacional), Jeamir Howell Brokken (RCA), Luis Estrada ( Britannia), Valdo Leocadio (Nacional), Kenroy Ranger (Nacional), Devis Oliveros (Nacional) y Ricky Hodge (Dakota)
E miho goleadornan den division di honor a resulta Devi Oliveros (Nacional) cu 22 gol anota y Marlon Andrea di Real Piedra Plat den division 1 cu tambe a anota 22 gol. Den division 2 e goleado ta Anthony Arends (Real Koyari) cu 13 gol, Div. Damas: Milvienne Henriquez (RCA) 48, Div. Junioren: Jean Pierre v/d. Linden (RCA) 12, Div. Mayor: Keano Maduro (Britannia) 21, Div. Menor: Thionne Oduber (Britannia) 21,
U13: Jaydon Dania (La Fama) 32, U11: Evander Nedd (Estudiantes 1) 43, U9: Vince Ramada (United 1) 45,
U7: Andre Ras (Britannia 1) 20 y di U5: Jayron Aparicio (RCA 1) 43.
Pa cu e evento aki Stichting Fundacion Lotto Pa Deporte lo sigui sponsor, pasobra nan tin un partner nobo cu ta Stichting Futbol Aruba. “Hunto cu Arubaanse Voetbal Bond y cu Ministro di Deporte, nos lo sigui traha riba e proyecto aki”, Sr. Di-Stefano Wernet RA a duna di conoce. E proyecto aki ta uno nobel y e ta un proyecto na bienestar di deportistanan. “Pe motibo aki Lotto pa Deporte t’ey”.
Na momento di cuminsa cu un iniciativa nobo, mester planifica di cual tin momentonan cu cosnan por ta bayendo bon of malo. El a tuma su tempo pero na final hunto cu tur partner a logra keda cla cu tur cos pa asina por tabata tin e evento di Balon di Oro. Pa otro aña Stichting Fundacion Lotto Pa Deporte ta kere cu lo mester haci mas grandi y nan ta contento con Futbol Aruba tin nan estadistica pasobra na final di dia ta cifra ta conta. Durante e torneo mester mira e datonan pa asina por premia e sacrificio, presentacion di e bon futbolistanan.


text: KRALENDIJK – Djarason 1 di yanüari 2020 mainta, grupo di Maskarada a presentá na Fundashon Mariadal. Nan a duna tremendo presentashon loke esnan di edat avansá a gosa un mundu manera ta bisa. Nan a balia i presentá den sala na Fundashon Mariadal sekshon kas di kuido huntu ku tur presente. Promé ku e grupo a bandoná e sitio, a pèrkurá manera ta e tradishon ku e regalo den e mochila. Despues e grupo a pasa i topa pa algun persona spesífiko entre nan Wichi Molina. Ta tata di Riley kende tambe tabata forma parti di e grupo di tokadónan di maskarada. Un momentu di emoshon loke por a tuma nota serka Riley i un otro ruman Joulaika huntu ku nan tata. Potrèt ta duna un bista di e momentu ku grupo di maskarada tabata di bishita na kas di kuido.


text:
Dialuna mainta Ministernan Otmar Oduber y Mike de Meza tabatin un conferencia di prensa na Baby Beach caminda e mandatarionan a anuncia e diferente desaroyonan positivo pa pariba di nos isla.
Minister Oduber a indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF). Esaki ta un di e proyectonan cu ta tumando lugar na e momentonan aki y di varios mas cu lo bin pa logra e meta estableci pa Gobierno di haci di San Nicolas e di dos capital turistico di nos isla pa por sigui engrandece economia di nos isla, e titular di turismo a duna di conoce.
Banco Central ta premira cu entradanan laga atras pa turistanan na 2013 a aumenta cu 6.1% y esey ta e base pa cual e dos ministernan tabata para dialuna na San Nicolas, pa mira e continuacion riba e plannan caminda cu lo expande, mehora atraccionnan turistico pa por haci esaki pa por sigui cumpli cu expectativanan cu tin di parti di e turista cu ta bishitanos.
Dunando un pabien na su coleganan de Meza y Sevinger, Minister Otmar Oduber a bisa cu aña pasa su dos coleganan y Gabinete Mike Eman a inicia un cantidad di desaroyo rond di Postkantoor, a inicia e Carnival Village y a drecha infrastructura di diferente bario na SanNicolas pa eleva e calidad no solamente pa e turista, pero tambe pa esnan cu ta biba pariba di nos isla.
Siguiendo cu e tema di desaroyo di pariba di nos isla, Minsternan Oduber y de Meza a sinta na augustus aña pasa cu un grupo grandi di inversionista y comerciantenan. Aki a presenta e plan pa haci di San Nicolas un di dos capital turistico caminda cu mester crea un infrastructura den e centro di ciudad di San Nicolas pa por atrae esnan di pabou pa bin pariba.
Minister Oduber a duna di conoce cu a mara esaki hunto cu un cantidad di desaroyo y fondonan cu Gobierno a pone disponibel pa por crea e oportunidad di desaroyo pariba di nos isla.
Na inicio di maart Minister Otmar Oduber a haci un biahe di trabou pa New Orleans hunto cu un delegacion di 26 persona, esaki tabata pa mira con e ciudad aki a desaroya den un di e ciudadnan turistico principal di Merca. A bay cu institutonan financiero di Aruba, inversionistanan y tambe comerciantenan pa mira e similaridad cu tin cu San Nicolas y kico por wordo haci pa desaroya e parti di nos isla tambe, pero den nos mesun estilo. E recepcion haya dor di Gobierno di New Orleans tabata hopi bon y segun informacion ricibi for di Minister de Meza, e Mayor di e ciudad aki lo ta pronto di bishita na Aruba.
“Ministerio di Economia hunto cu Ministerio di Turismo y naturalmente e parti di Infrastructura di Sr. Sevinger y Gabinete Mike Eman II den su totalidad lo bay pone un empeño specifico tras di e proyecto aki y por logra e desaroyo desea”, Minister Otmar Oduber a duna di conoce.
El a agrega cu meta di e proyecto ta pa crea un atraccion nobo, algo cu no por wordo crea pabou di nos isla. Palm Beach, e promer capital turistico a wordo desaroya den un forma sumamente moderno, pero estudionan ta mustra cu tin un hamber di parti di e turista pa un area mucho mas cultural y historico caminda por haya hopi mas di e ambiente y di e artesania local, entre otro.
A indentifica San Nicolas como e lugar caminda ta bay desaroya e di dos capital turistico unda cu por haya loke e turistanan ta bsucando awendia.
“Pami ta un honor sigur hunto cu Sr. de Meza cu nos por a yega asina leu, caminda no ta un inversion aki of un inversion sporadico ta wordo haci, sino a planifica den un plan maestro di kico nos kier logra finalmente cu e area aki pariba di nos isla…y e meta mester ta cu por lomenos 40% di e turistanan cu ta yega Aruba (1 miyon cu ta bay alancanza e aña aki) mester por conoce y yega pariba di nos isla”, Minister Oduber a expresa.


text:
ORANJESTAD-Diabierna 4or di atardi, seleccion U20 di Aruba a enfrenta Panama. Esaki a tuma lugar den e National Stadium na Kingston Jamaica. E prome 15 minuutnan di wega, e seleccionadonan a sa di cumpli cu e opdracht di e entrenador principal kende ta Arent Bekhof. Ta den e di diesocho minuut di wega, cu un buraco a pone cu fasilmente e nr 9 di seleccion di Panama, Ismael Diaz de Leon ta score e prome gol di partido. E gol aki y algun otro fayo a pone cu na di 29 minuut di e prome tempo, cu Ervin Vlademir Zorilla ta amplia e score dos pa nada na fabor di Panama. Asina mes cu Aruba tawata den desventaha cu anotacion menciona, e hungadornan a keda cu animo, pero tawata notabel cu nan tawata un poco desconcentra.
Esaki a haci tambe cu tawata sinti falta di presencia di algun di nan riba tereno di wega. Unrato mas laat, esta na di 35 minuut, Panama ta amplia nan ventaha cu gol anota pa Edson de Sousa cu nr 16 riba su camiseta. Di e forma aki tambe e prome parti di e partido ta finalisa cu score di 3-0 na fabor di Panama. Durante segundo tempo e hungadornan a ricibi un instruccion diferente cu esun di e prome tempo. Aruba a sali cu e meta di pone preshon mirando cu Panama ya tawata un poco cansa. Pero e gol cu a cay na di 51 minuut di e partido por medio di Ismael Diaz de Leon a pone cu no solamente e score a bira cuatro pa nada, pero cu hungadornan di seleccion Aruba a cuminsa ehecuta loke a wordo palabra.
Algun biaha a purba pormedio di Ricky Hodge como tambe pormedio di medio campamista nan, pero Aruba a keda cortico. Despues di e 20 minuut di e segundo tempo, Aruba a sa di domina pero no tawata por a concretisa y ta perde su prome partido 4-0 contra di Panama. Pa e capitan di equipo esta Jonathan Ruiz, esaki mester ta un wake-up call pa tur hungador y cu no ta pasobra a perde e prome partido e team mester keda “down”. Segun Ruiz, cu nan lo sa di aprobecha e perdida aki pa preparanan mes mucho mas mihor ainda pa e siguiente partido.


text:
Oranjestad-Ta varios ta e personanan cu durante ultimo tempo ta perdiendo nan trabou riba nos pida baranca. En pricipio tabata trata esnan cu ta labora den sector priva, pero Diamars ultimo a toca turno na esnan cu ta labora como “contractant” den servicio di Gobierno di Aruba. E grupo aki di trahador a wordo notifica, “de la noche a la mañana”, tanto por escrito como verbal, cu Gobierno lo no mester di nan servicio mas. E unico motibo pa e accion aki ta: E “Mega Debe” crea pa Gobierno di AVP! Simplemente gobierno MESTER bai over na reduci nan gastonan, paso no tin mas placa!
Perde trabou ta un hecho sumamente dificil, paso ta trata dibo entrada cual bo ta depende di dje pabo biba y/of percura pa bo famia. Por medio di e articulo aki, nos Fraccion den Parlamento y na nomber di e famia di Movimiento Electoral di Pueblo, kier manda palabranan di forza na tur esnan cu ta perdiendo nan trabou den e dianan aki. Partido MEP ta compronde e momento dificil cu e clase trahador ta pasando aden y ta convivi 100% cu nan.
Segun partido AVP, e situacion riba nos pida baranca en especial di Gobierno ta asina bon, cu kier sigui benta santo den wowo di Pueblo cu un asina yama: “Aruba di 5 Strea”. Pero e realidad cu ta reina bou di e clase trahador ta uno totalmente diferente. Loke ta reinando na Aruba ta un incertidumbre grandi pa loke ta e mercado laboral. Por ehempel: Hecho ta cu Valero keto bai ta sera y sin destino fiho. Un cantidad grandi di esnan cu a labora den e refineria no a haña trabou na Aruba y mester a laga nan famia atras pa bai traha na Corsow, Surinam, Dubai of Saudi Arabia. Companianan tradicional manera Ecco of Bon Bini Bazaar a bisa “Ta Basta” y a sera na porta. Companianan cu mester ta stabiel manera un Arvefa a manda hende cas pa baha nan gastonan operacional. Mescos ta conta pa Bohama N.V. Tiara Air tambe a manda riba 50 hende cas pa por salba e compania. Y awor, como cherry riba e bolo, Aruba a sera conoci cu un minister cu desde Diamars 15 di April 2014 en adelante ta carga e bijnaam di “JUAN MACHETASO” den Pueblo!
“JUAN MACHETASO” a cuminsa pa manda mas di 50 hende cas cu ta labora como “contractant” den Servicio di Impuesto y Douane. Den un carta cu a circula den diferente media (Boletinextra.com y Masnoticia.com), Fraccion di MEP den Parlamento por a constata un storia bunita pa cu e situacion den Douane. Pues cu pa motibo di no ta hasi uzo mas di un systema computarisa (SAP), cu den actualidad a wordo reemplaza pa e systema ASYCUDA, no tin espacio mas pa 24 trahador. Un storia conciso, pero E incognita grandi awor: “Kiko lo ta e motibo pa manda mas cu 30 hende na Servicio di Impuesto cas anto? Kiko ta e motibo pa corta mas hende den e aparato gobernamental? Systema di Computer tambe? Con a para cu e trahadornan den servicio di Gobierno cu ta labora na por ehempel Directie Informatievoorziening y Automatisering (DIA)? A bisa nan caba cu a papia cu Setar pa tuma nan tareanan over? Ta computer tambe ta e excusa pa retira un X cantidad di trahador for di Departamento di Asuntonan Social (DSZ)? Cuanto trahador mas den servicio di Gobierno ta riba e “Bobo List” di “JUAN MACHETASO”?
Gobierno a demostra di ta un tremendo madrasta, pa motibo cu a regla un Ley di Labor cu ta duna mas atencion na e posicion huridco di e clase trahador den sector priva (uitzendbureaus y contratistanan den hotel), pero na e mesun momento ta un MAL MAMA ya cu ta scohe pa neglisha esnan cu ta laborando cu contrato pa hopi tempo caba cu den servicio di Gobierno. Den sector priva mes bo ta bira vast despues di 2 luna, awor net den Gobierno cu mester ta esun principal na duna ehempel, esaki ta laga grandemente di desea cu periodonan di labor di 5, 6, 7 y hasta mas aña di servicio, sin cu ta regla e posicion huridico di e trahador. Pa colmo desde Diamars ta scohe sin pordon pa pasa Machete y manda e trahadornan aki cas!
Nos di partido MEP a core un campaña cu e intencion principal di concientisa e Pueblo di loke e Gobierno di AVP a hasi y ta sigui hasi cu entre otro nos Finansas Publico. Simplemente un debacle total. Standard & Poors a advirti, IMF a advirti, Fitch a advirti, y hasta Banco Central a lanza un grito, pero sin oido alguno di nos Gobernantenan. MEP como partido serio y responsabel a cumpli cu adverti Pueblo di e “Mega Debe” y cu si no bin un cambio den e rumbo cu ta maneha e Pais, Aruba lo cuminsa cana bai den e direccion den cual hopi lo cuminsa perde nan trabou.
Awe loke nos partido tabata teme p’e, poco poco a cuminsa bira un realidad teribel. Awe nos por cuminsa papia di un “Kiezersbedrog” durante campaña 2013. No menos cu 33 mil persona a wordo engaña por medio di un lema bunita y ideanan futuristico. Ironico paso e realidad di awe ta, cu partido AVP a scohe pa aumenta e cantidad di Ministerionan di 7 pa 9, nan gastonan di operacion ta sigui aumenta, no ta mishi cu e cantidad di coordinadornan rond di nan, pero lamentablemente ta e clase trahador, e homber y muhernan balente cu kier saca nan famia pa dilanti cu nan sudor di nan frenta, tin cu paga e prijs pa AVP sigui luha.
Nos Fraccion den Parlamento, nos Partido den su totalidad, ta condena e hecho cu pa motibo di un mal maneho di nos Finansas Publico, e consecuencia awe tin di cai riba lomba di e humilde trahadornan. Esaki ta loke AINDA FALTA? Increibel pa un Aruba den pleno 2014!


text:
Entrada hudisial ku un detenshon i konfiskashon.
KOMUNIKADO DI PRENSA 281 / 2019
19 yüli 2019
Entrada hudisial ku un detenshon i konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 19 di yüli 2019, alrededor di 12.19 or, e personal di Warda di Polis di Barber, a
tene entrada hudisial na un kas na Kabaye. Esaki en konekshon ku violashon di e Lei di Opio
i e Lei di Arma di Kandela.
Durante di e investigashon na e adrès en kestion, polis a haña i konfiská;
Un arma di kandela kaliber 38;
448 mata di mariwana;
16 paki di mariwana.
En konekshon ku esaki a detené un (1) hòmber sospechoso. Ta trata di:
Ch.S.S., nase na Kòrsou di 40 aña di edat.
A presentá e sospechoso dilanti un Fiskal Ouksiliar ku a ordená su enkarselamentu
pendiente di mas investigashon.


text:
- Un prueba di identificacion valido, sea paspoort, cedula y rijbewijs;
- Pa personanan cu no ta naci na Aruba:
- un prueba di identidad valido
- un permiso di estadia
Foodhandlerspas (carchi berde)
Descripcion
E personanan cu ta bin na remarke pa haya un carnet di salud ta e personanan cu ta atende cu cuminda y bebida. Si un trahado no tin den su poder un carnet di salud, e dunado di trabao ta obliga di suspende e trahado segun e Personeelsbesluit Warenverordening ( decision di personal - ley di mercancia). Riba e carnet ta bin e potret di e persona y e fecha cu e carnet ta caduca. E carnet di salud ta valido pa un aña. Pa renobacion e persona mester raporta dies dia prome cu e carnet di salud cu ta caduca. Dentro di dos dia mester entrega e cultivo fecal (excremento) na laboratorio.
E control ta consisti di tumamento di e cultivo di excremento (sushi humano) y solamente pa e prome biaha un X-Thorax.
Unda pa pidi'e? / Mas informacion na
Servicio pa Combati Malesa Contagioso (Dienst Besmettelijke Ziekten), Seccion Foodhandlers
Kico mi tin di hiba cu mi?
Cuanto e ta costa?
Cuanto tempo ta dura pa hay'e?
Ta depende di e examen di laboratorio y di Röntgen(X-Thorax): 2 siman.


text:
Oranjestad, 24 di April, 2021 – Aruba a establece awe un record di personanan cu a keda vacuna riba un dia; 3273 persona vacuna. Gobierno di Aruba a tuma e iniciativa pa organisa e dia aki pa motiva mas y mas hende tuma e vacuna.
“Pabien Aruba!, pasobra keda sin haci nada no ta un opcion, nos ta purba tur loke nos por pa yega na nos meta”, tabata palabranan di Minister di Salubridad y Deporte Sr. Dangui Oduber.
Trempan awe diasabra mainta personal di DVG hunto cu voluntarionan di SVB y diferente otro
departamentonan di Gobierno, Docternan y demas personal di cuido di salud, a cuminsa
e dia cu un animo grandi pa sirbi comunidad y brinda e vacuna cu por proteha bida di nos conciudadanonan contra e efectonan devastador di Covid-19 corona virus. For di 9 or di mainta pa 5 or di atardi tur persona 18 aña pariba por a acudi na sea; The Ritz Carlton Hotel, Don Bosco Club na Noord, Centro Deportivo Libertador Betico Croes na Santa Cruz y Teresita Center na San Nicolas pa haya nan prome vacuna. E ambiente tabata positivo, yen di animo y speransa.
Tur esnan cu tabata sali pafor despues di a vacuna tabatin expression di alivio y satisfaccion cu awor alomenos nan ta protehi pa mas cu 70% pa e efectonan di Covid-19, falta ainda e di dos dosis dentro di 6 siman. Awor na Aruba tin un total di 29423 persona cu 1 vacuna y 19928 cu e di dos dosis.
Mayan diadomingo durante di e mesun orario di awe diasabra, e centronan di vacunacion lo ta habri un biaha mas pa ricibi e pueblo di Aruba 18 plus pa haya nan vacuna, no mester registra prome. Ministro di Salubridad y Deporte Sr. Dangui Oduber tabata presente na varios di e centronan di vacunacion y a sirbi como voluntario y a apoya tur esnan trahando pa e causa grandi y bunita aki di yuda nos comunidad ricibi nan vacuna. “Awe ta un record y mi ta felicita y gradici tur esnan cu traha duro y yuda pa e exito aki, ban ripiti’e mayan pa asina nos kibra e record di awe y yuda nos puebo haya e proteccion cu e mester pa nos por salba bida y recupera Aruba su Bienestar y Futuro”, tabata palabranan di Promer Ministro Sra. Evelyn Wever Croes na final di e dia, despues cu e resultado di esnan vacuna a drenta. Mayan diadomingo lo ta un otro dia mas di VACUNATHON.


text:
KRALENDIJK — Ayera den parti mainta e tim di Live 99 a tuma nota di un grupo ku tabata moviendo riba baiskel na rincon. Nos a kòmbersa ku un di e kabesante nan i a resultá ku ta un tim di empleado di JICN ku a hasi un paseo di Playa pa Rincon i Rincon pa Playa riba nan baiskel.
Nan a sali for di misa di playa 7or di mainta i a tuma un break na rincon na pòmp di gasolin pa despues sigui ku nan ruta pa playa bek.
Un di e trahadónan a bisa nos ku JICN a bin ku e inisiativa pa ta mas aktivo i ke ta un estimulo pa otro empleado nan i amtenarnan den funshon na otro departamentunan.
Sigur nos ta aploudí e idea i inisiativa aki di e empleadonan di JICN, i ohalá por tin mas amtenarnan pa djòin i ta mas aktivo
Aki tin algun imagen ku e tim di Live 99 FM a logra kapta ayera na Rincon
FUENTE: LIVE 99 FM